Tabiat buang air kecil semasa mandi tingkat risiko kerap terkucil
Oleh KOSMO!

20 Ogos 2022, 8:30 pm
BOSTON – Seorang pakar urologi di Amerika Syarikat (AS) memberi amaran bahawa amalan membuang air kecil ketika mandi boleh mengakibatkan individu berdepan masalah terkucil, lapor akhbar The Sun UK semalam.
Pakar tersebut, Dr. Alicia Jeffrey-Thomas membuat penjelasan mengenainya dalam satu klip  video di laman TikTok yang menjadi tular.
“Tabiat membuang air kecil semasa  mandi akan memulakan stimulasi ‘palsu’ pada otak bahawa kita perlu kencing sedangkan pundi kencing belum penuh.
“Ini akan menyebabkan kita mengalami masalah terkucil kerana kekeliruan antara isyarat bahawa kita perlu mengosongkan pundi apabila berada dalam situasi berair seperti ketika mandi,” kata Jeffery-Thomas.
Ia boleh menyebabkan seseorang terkucil semasa berada dekat dengan mesin dispenser air atau kedai cuci kereta, contohnya.
Pakar itu juga sebelum ini diberi amaran bahawa anda tidak boleh pergi ke tandas untuk memaksa diri membuang air kecil.

Beliau memberitahu terdapat tiga tahap yang ada pada setiap individu mengenai tahap keperluan untuk ke tandas dan membuang air kecil.
Jeffrey-Thomas berkata jika kita pergi ke tandas hanya sekadar untuk berjaga-jaga, pundi kencing biasanya berada di antara tahap pertama iaitu tidak penuh dan kedua iaitu separa penuh.
“Jika anda kerap membuang air kecil sebelum pundi kencing separuh penuh, ia belajar untuk memberi isyarat keperluan ke tandas walaupun kurang isipadu yang sepatutnya,” jelasnya. – Agensi


Terowong SMART ditutup hadapi banjir
Oleh MUHD AFIQ AL-HAFIZ MAT YUSOF

20 Ogos 2022, 8:43 pm
KUALA LUMPUR – Terowong SMART akan ditutup sepenuhnya bagi persediaan operasi banjir.
Maklumat penutupan yang dikongsi di media sosial sebentar tadi
Maklumat tersebut dikongsi Smart Tunnel atau Stormwater Management And Road Tunnel menerusi Twitter sebentar tadi.
Difahamkan, penutupan tersebut dilakukan pada pukul 8 malam hari ini. -KOSMO ONLINE


Suami leka layan telefon, tidak sedar anak makan najis sendiri
Oleh KOSMO!

20 Ogos 2022, 7:30 pm
BEIJING – Seorang lelaki di China menerima kecaman netizen apabila tidak menyedari anaknya yang berusia sembilan bulan memakan najis sendiri kerana terlalu leka dengan telefon pintar, lapor akhbar South China Morning Post semalam.
Kejadian di wilayah Jilin itu terbongkar selepas isterinya melihat  rakaman sistem televisyen litar tertutup (CCTV) di rumah mereka.
Rakaman jelas menunjukkan lelaki itu sedang berbaring di sebelah anaknya yang menjilat najis sendiri,  namun tidak disedari kerana terlalu asyik melayan aplikasi telefon pintar.
“Suami saya pada mulanya tidak memberitahu bahawa anak kami memakan najis  sendiri dan cuma menyatakan bahawa dia buang air besar hingga terkena pada karpet.
“Saya tidak berpuas hati dengan penjelasannya kerana dia begitu bersungguh-sungguh membasuh karpet tanpa disuruh atau merungut. Saya menonton rakaman CCTV untuk mengetahui perkara sebenar,” kata isterinya.
Sehingga kini, video yang dimuat naik di platform Weibo itu telah diulang tonton sebanyak 220 juta kali. – Agensi


4 kampung di Johor Bahru, Kulai dinaiki banjir kilat
Oleh MOHAMAD FAIZAL HASHIM

20 Ogos 2022, 8:23 pm
JOHOR BAHRU – Hujan lebat yang berterusan selama dua jam pada petang tadi menyebabkan beberapa kawasan penempatan di daerah ini dan Kulai dinaiki air setinggi satu meter.
Tinjauan yang dilakukan akhbar hari ini mendapati kawasan penempatan yang terjejas akibat banjir kilat melibatkan kawasan Kampung Laut Batu 10, Skudai; Kampung Jaya Sepakat dan Taman Aman, Kulai serta Kampung Maju Jaya, di sini.
Menurut laporan Jabatan Pertahanan Awam Malaysia (APM), sebanyak 200 buah rumah di Kampung Laut Batu 10 ditenggelami air setinggi satu meter.
Katanya, kejadian banjir kilat berlaku berpunca daripada hujan lebat berterusan selama dua jam selain Sistem perparitan yang tersumbat.
“Kebanyakan penduduk telah keluar dari rumah dan berpindah ke tempat yang lebih tinggi. Anggota APM bertugas di lokasi turut membantu warga emas keluar ke tempat yang selamat.
“Anggota Jabatan Bomba dan Penyelamat Malaysia turut bantu memindahkan mangsa menggunakan bot. Tiada kemalangan jiwa di laporkan setakat ini,” katanya dalam kenyataan hari ini.

Menurut laporan itu lagi, keadaan banjir mulai surut ketika ini dan tidak ada Pusat Pemindahan Sementara (PPS) dibuka setakat ini.
Menurut Pusat Kawalan Operasi Daerah Johor Bahru, banjir kilat pada pukul 3.11 petang disebabkan hujan lebat berterusan selama dua jam dan saliran air longkang yang tersumbat.
Bagi daerah Kulai, banjir kilat yang berlaku pada pukul 4.30 petang berpunca dari hujan berterusan dengan bacaan data hujan turun melebihi 100 milimeter(mm) menyebabkan paras air sungai naik.
“Hujan selama dua jam di Kampung Maju Jaya menyebabkan saliran air longkang tersumbat dan berlaku banjir.
“Keadaan di semua kawasan kini beransur pulih dan perkembangan dari semasa ke semasa akan dikemas kini,” katanya.- KOSMO! ONLINE


Geng scammer ‘bina’ balai polis palsu, kutip wang perlindungan
Oleh KOSMO!

20 Ogos 2022, 8:00 pm
NEW DELHI – Sebuah kumpulan penipu ditahan polis selepas kegiatan mereka ‘mewujudkan’ sebuah balai polis palsu di bandar Banka, dalam negeri Bihar terbongkar, lapor portal berita MailOnline semalam.
Kumpulan terdiri daripada enam orang yang memakai seragam lengkap polis itu beroperasi di luar sebuah hotel di bandar tersebut dan terletak  hanya 457 meter dari  balai polis sebenar.
Pegawai polis palsu itu memberitahu penduduk tempatan bahawa mereka boleh menangani pelbagai isu daripada  menerima aduan jenayah sehinggalah kepada permohonan perumahan masyarakat. Malah, mereka juga mendakwa boleh membantu orang ramai mendapatkan pekerjaan dalam jabatan polis dengan bayaran antara 94 rupee(RM5.30) hingga 945 rupee (RM54).
Mereka juga membayar gaji harian kepada beberapa individu dari kawasan luar bandar sebanyak 472 rupee (RM26) untuk berpura-pura menjadi pegawai polis lain yang bekerja di balai itu.
Kumpulan itu ditangkap awal minggu ini selepas seorang pegawai sebenar melihat  salah seorang anggota polis palsu itu membawa pistol keluaran bukan standard pihak berkuasa India.
Ketua Balai Polis Banka, Shambhu Yadav berkata, beliau memberkas Anita Devi Murmu, 25, dan ‘rakan sekerja’, Aakash Kumar Manjhi, 27, ketika mereka dalam perjalanan pulang ke hotel dari tapak pembinaan sebuah pusat beli-belah.

Yadav berkata, pasangan itu mengganggu pemilik kedai di tapak yang dibiayai kerajaan itu dengan memberitahu akan melaporkan kepada balai polis tempatan jika tidak mendapat wang perlindungan.
Apabila Yadav menyoal pasangan itu tentang tempat tinggal mereka, kedua-dua mereka  mengelak daripada menjawab soalan, lantas dibawa ke balai polis sebenar untuk disoal siasat.
Polis kemudian menyerbu balai polis palsu itu dan menahan tiga lagi rakan subahat iaitu Ramesh Kumar, Timbalan Kumar dan Julie Kumari Manjhi.
Suspek keenam dan disyaki ketua kumpulan itu, Bola Yadav  yang memilik nama keluarga serupa tetapi tiada kaitan kekeluargaan dengan ketua polis sebenar,  masih diburu.
Pegawai yang menyerbu balai polis palsu itu mendapati 40 kad pilihan raya digunakan untuk memohon skim pembangunan dan 500 permohonan untuk perumahan sosial yang tidak dipos seperti sepatutnya.
“Kami telah mendengar kes mengenai anggota polis  atau pegawai penyiasat palsu di negara ini. Namun, ini  kali pertama kami mendengar tentang balai polis palsu,” kata seorang pegawai polis sebenar kepada media tempatan. – Agensi


Pelajar sekolah antara ditahan tunggang motosikal curi
Oleh SAFINA RAMLI

20 Ogos 2022, 7:04 pm
BALIK PULAU – Tindakan tiga remaja yang menunggang motosikal dalam aksi yang mencurigakan dan tidak mengikut lorong motosikal di Jambatan Sultan Abdul Halim Mu’adzam Shah di sini akhirnya mengundang padah apabila ditahan polis semalam.
Dalam kejadian kira-kira pukul 4 petang itu, ketiga-tiga remaja berusia 13,16 dan 17 tahun itu dipercayai menunggang dua buah motosikal dari Batu Gajah, Perak untuk pulang ke rumah masing-masing di Balik Pulau.
Timbalan Ketua Polis negeri, Datuk Fisol Salleh berkata, hasil siasatan mendapati remaja berusia 17 tahun bukan sahaja menunggang motosikal curi malah bertindak membonceng seorang lagi rakannya berusia 13 tahun.
”Motosikal yang digunakan suspek berusia 17 tahun itu didapati menggunakan nombor pendaftaran palsu dan tiada lesen.
”Semakan rekod mendapati motosikal ini telah dilaporkan hilang di Teluk Kumbar pada Julai tahun ini,” katanya pada sidang akhbar di Ibu Pejabat Polis Daerah (IPD) Barat Daya di sini hari ini.
Menurut Fisol, dua remaja berusia 13 dan 17 tahun itu didapati masih bersekolah manakala remaja berusia 16 tahun tidak lagi bersekolah.

“Remaja berusia 16 tahun ini memiliki lesen dan motosikal yang digunakan telah didaftarkan atas namanya sendiri.
”Polis mengeluarkan empat saman ke atas motosikal tersebut atas beberapa kesalahan termasuk mengubahsuai motosikal tidak mengikut spesifikasi yang dibenarkan,” katanya.
Tambahnya, ujian air kencing terhadap ketiga-tiga suspek didapati negatif dadah dan polis menyita kedua-dua motosikal tersebut untuk siasatan lanjut.
”Permohonan reman ke atas suspek berusia 17 tahun dibenarkan mahkamah selama empat hari manakala dua lagi dibebaskan dengan jaminan polis,” tambahnya. KOSMO! ONLINE.


Peluang anak muda luah idea, masalah kepada kerajaan
Oleh MOHD YUNUS YAKKUB

20 Ogos 2022, 8:30 pm
SHAH ALAM – Golongan muda digalakkan melontarkan idea dan aspirasi terhadap segala pemasalahan dihadapi mereka kepada kerajaan.
Pandangan itu boleh disalurkan bermula hari ini menerusi laman sesawang https://www.ideabinanegara.my/.
Timbalan Ketua Setiausaha Kanan Jabatan Perdana Menteri, Datuk Sollehuddin Alyubi Zakaria berkata, isu yang dekat dalam kalangan belia ketika ini lebih kepada peluang pekerjaan dan pendidikan.
Katanya, tahun ini sahaja kerajaan telah memberikan jaminan 600,000 peluang pekerjaan menerusi kerjasama Kementerian Sumber Manusia selain meningkatkan kemahiran di kalangan anak muda.
“Kita dapati keprihatinan kerajaan yang tidak akan membiarkan anak muda negara ini tanpa hala tuju.
“Anak muda adalah yang akan mewarisi negara kita dan mereka perlu bijak untuk menentukan kerajaan yang berupaya memastikan negara ini sentiasa aman dan sentosa,” katanya ketika ditemui pemberita hari ini.

Terdahulu beliau menyempurnakan Pra-Pelancaran Program Idea Bina Negara Anak Muda Keluarga Malaysia di Jelajah Aspirasi Keluarga Malaysia Peringkat Selangor di pekarangan Stadium Shah Alam.
Sollehuddin memberitahu, kajian sikap anak muda telah lama dilakukan menerusi Kementerian Belia dan Sukan (KBS) dan Kementerian Pengajian Tinggi (KPT) dengan sentiasa melibatkan penglibatan golongan itu.
Bagaimanapun ujarnya, program Idea Bina Negara Anak Muda itu adalah lebih mendalam bagi memupuk dan menunjukkan kepada golongan muda bahawa kerajaan sentiasa bersama mereka.
“Idea yang diterima juga bertujan dalam merangka belanjawan bagi tahun 2023 selain memupuk semangat cintakan negara dan patriotisme di kalangan anak muda,” jelasnya.
Mengulas lanjut, beliau menegaskan program tersebut akan dirasmikan oleh Perdana Menteri, Datuk Seri Ismail Sabri Yaakob di Universiti Teknologi Mara (UiTM) pada 4 Oktober depan yang akan turut disertai 25,000 anak muda secara penstriman langsung. -KOSMO!ONLINE


Enam pasangan kekasih bermotosikal bersama ditahan JHEAT
Oleh KAMALIZA KAMARUDDIN

20 Ogos 2022, 7:29 pm
MARANG – Enam pasangan kekasih yang menaiki motosikal bersama ditahan dalam operasi dijalankan Jabatan Hal Ehwal Agama Terengganu (JHEAT) di Jalan Kelulut di sini kelmarin.
Ketua Penolong Pesuruhjaya Bahagian Penguatkuasaan Syariah JHEAT, Md. Adnan Abdullah berkata, kesemua 12 individu yang ditahan dalam Ops. Bonceng dilaksanakan dengan kerjasama Jabatan Pengangkutan Jalan (JPJ) Terengganu tersebut berusia dalam lingkungan 18 hingga 25 tahun.
Beliau berkara, operasi selama dua setengah jam berakhir pukul 11.30 malam itu bertujuan mencegah perbuatan tidak bermoral dalam kalangan rakyat Terengganu.
“Membonceng motosikal bersama lelaki dan perempuan tanpa sebarang ikatan kekeluargaan dan perkahwinan adalah satu kesalahan mengikut Enakmen Kesalahan Jenayah Syariah (Takzir) Terengganu 2001.
“Ia dianggap salah satu perbuatan tidak sopan di tempat awam,” katanya ketika dihubungi Kosmo! di sini hari ini.
Md. Adnan berkata, kesemua enam pasangan itu telah diberi notis arahan hadir bagi sesi khidmat nasihat di Pejabat Agama Islam Marang di sini.

Tambah beliau, mereka berhadapan hukuman mengikut Seksyen 34 Enakmen Kesalahan Jenayah Syariah (Takzir) Terengganu 200.
“Jika sabit kesalahan, denda maksimum RM1,000 atau penjara sehingga dua tahun atau kedua-duanya sekali boleh dikenakan,” katanya. – KOSMO! ONLINE


Kerajaan Selangor pantau paras sungai
Oleh MOHD YUNUS YAKKUB

20 Ogos 2022, 8:37 pm
SHAH ALAM – Kerajaan negeri memantau rapat situasi terkini berhubung paras air di beberapa sungai utama serta kadar taburan hujan semasa di Selangor.
Menteri Besar Selangor, Datuk Seri Amirudin Shari berkata, semua agensi berkaitan sentiasa dalam keadaan bersiap sedia.
Keadaan paras sungai di Selangor
“Saya turut terima laporan banjir kilat di sekitar Sri Muda.
“Pintu air telah dibuka sebagai usaha untuk mempercepatkan air surut,” katannya dalam kenyataan di laman Facebook rasminya.
Sementara itu, berdasarkan portal infobanjir Jabatan Pengairan dan Saliran (JPS) mendapati Sungai Langat di Jenderam Hilir, Sepang berada di paras bahaya dengan trend menaik.
Setakat pukul 7.50 malam, bacaan paras air di sungai tersebut melebihi paras bahaya 11.12 meter (m).

Dua sungai iaitu Sungai Langat di Pekan Kajang dan Taman West Country Kajang dikategorikan sebagai amaran dengan paras masing-masing 25.91m serta 22.23m.
Selain itu, Sungai Kuang di Kampung Melayu Seri Kundang diletakkan pada situasi waspada. -KOSMO!ONLINE


‘Selesai hantar dekat rumah baharu anak syurga kami’
Oleh MUHD AFIQ AL-HAFIZ MAT YUSOF

20 Ogos 2022, 4:41 pm
AMPANG – “Alhamdulillah, selesai hantar dekat rumah baharu anak syurga kami,” luah Mohd. Amiruddin Tumijan di Facebook selepas kehilangan anak bongsunya, Putra Adam Amsyar Muhammad Amiruddin yang berusia empat bulan.
Putra Adam Amsyar dilaporkan meninggal dunia dipercayai akibat sesak nafas selepas mukanya tertutup dengan kain lampin ketika berada di dalam buaian di rumah pengasuhnya dekat kondominium sekitar Taman Cempaka pada Khamis lalu.
Difahamkan, Putra Adam Amsyar telah dihantar ke rumah pengasuh terbabit sejak dua bulan lalu sementara ibu bapanya keluar bekerja.
Mohd. Amiruddin menerusi Facebook juga berterima kasih kepada semua pihak yang hadir serta mendoakan mereka sejurus selesai urusan pengebumian anaknya.
“Alhamdulillah, selesai hantar dekat rumah baharu anak syurga kami. terima kasih pada yang hadir. Terima kasih yang mendoakan. Terima kasih pada yang menghulur tangan, terima kasih pada semua. Anak syurga kami telah selamat dikebumikan. Alhamdulillah.
“Adam, tunggu mummy dengan daddy dekat sana ya, terima kasih pernah menyerikan hidup kami walaupun untuk beberapa bulan. Allah lebih sayang Adam. Terima kasih sayang,” luahnya.

Menurutnya, anak bongsunya itu menghidap masalah Gerd sejak lahir dan masih menerima rawatan pakar di Hospital Sungai Buloh.
“Selain anak kami, pengasuh terbabit juga ada menjaga anak orang lain,” katanya yang mempunyai dua lagi anak perempuan.
Kosmo! pada Jumaat lalu melaporkan, seorang bayi lelaki berusia empat bulan maut kerana mengalami sesak nafas selepas didakwa tertutup lampin ketika dalam buaian di rumah pengasuh sekitar Jalan Cempaka.
Ketua Polis Daerah Ampang Jaya, Asisten Komisioner Mohamad Farouk Eshak berkata, kejadian dipercayai berlaku pada pukul 6.30 petang ketika bayi lelaki itu ditinggalkan di bawah jagaan pengasuh wanita warga Indonesia berkenaan.
“Siasatan mendapati mangsa telah dibawa ke Hospital Ampang dalam keadaan tidak bernyawa.
“Bantuan kecemasan diberikan tetapi pesakit menunjukkan tanda-tanda kematian yang sudah lama sebelum disahkan mati pada pukul 6.35 petang,” katanya.
Susulan itu, polis telah menahan seorang wanita warga Indonesia berusia 26 tahun yang merupakan pengasuh bayi terbabit di bawah Seksyen 31(1)(a) Akta Kanak-Kanak 2001. – KOSMO! ONLINE


Petugas kebersihan fasih berbahasa Jepun santuni pelancong
Oleh KOSMO!

20 Ogos 2022, 5:03 pm
KUALA LUMPUR – Kehadiran pelancong dari Jepun disantuni oleh petugas kebersihan wanita warga emas tempatan yang fasih bertutur dalam bahasa Jepun ketika mereka mengadakan lawatan ke Masjid Negara, di sini.
Video yang tular di Facebook itu memaparkan gelagat wanita tersebut juga turut mengajar pelancong Jepun itu beberapa perkataan Bahasa Melayu ketika berborak santai bersamanya di pekarangan rumah ibadah itu.
“Sudah makan, sudah tidur, hanya perlu tambah ‘sudah’, Bahasa Melayu mudah,” katanya ketika berbual bersama warga Jepun itu.
Kefasihan wanita warga emas itu bertutur bahasa asing meninggalkan pelbagai respon positif terhadap orang awam tentang kebaikan mampu menguasai lebih dari satu bahasa.
“Memang tak mustahil, bahasa ni kalau hari-hari praktis memang boleh kuasai,” kata Nizam Izham.
“Sebab itu kita jangan pandang rendah pada sesiapa pun walau apa pun pekerjaannya, setiap orang ada kelebihan masing-masing,” kata Suria Sue.

“Mak cik ini boleh kerja dengan pelancongan. Bukan calang-calang bahasa yang boleh dia pertuturkan” ujar Rahman Kasem. KOSMO! ONLINE.


Lelaki mimpi potong daging rupanya ‘kerat’ zakar sendiri
Oleh KOSMO!

20 Ogos 2022, 6:30 pm
ACCRA, Ghana – Seorang lelaki di Ghana terpaksa merayu tabung derma bagi pembedahan selepas terpotong zakar sendiri ketika sedang bermimpi, lapor akhbar Daily Star UK semalam.
Mangsa yang dikenali sebagai Kofi Atta,47, terlelap di kerusi rehat dan tanpa sedar bangun mengambil pisau lalu memotong kemaluannya yang disangka daging semasa dalam mimpi.
Atta terjaga dalam keadaan separuh sedar  selepas berasa sakit akibat kecederaan itu dan berjaya meminta bantuan jiran yang terkejut melihat dia dalam keadaan berlumuran darah.
“Saya sedang duduk di kerusi saya ketika mengantuk. Dalam tidur saya, saya bermimpi bahawa saya sedang memotong daging.
“Saya tidak ingat bagaimana saya mengambil pisau itu dan saya sangat keliru,” jelas Atta.
Atta hanya sedar apa yang berlaku bukan mimpi apabila tiba di hospital selepas dibawa oleh dua jirannya. – Agensi


Fahami dan sokong keperluan bajet Kementerian Kesihatan – PM
Oleh ABDUL RASHID ABDUL RAHMAN

20 Ogos 2022, 4:31 pm
BERA – Perdana Menteri, Datuk Seri Ismail Sabri Yaakob berkata, terdapat kewajaran bagi meningkatkan lagi bajet kepada Kementerian Kesihatan dalam usaha memperkasakan lagi aspek kesihatan negara.
Beliau berkata, pelbagai cabaran termasuklah berhadapan negara tua menjelang 2024 yang memerlukan bajet tambahan dalam aspek kesihatan.
“Saya ingat YB KJ (Khairy Jamaluddin) minta lima peratus daripada GDP (Keluaran Dalam Negara Kasar). Sekarang ini 2.5 peratus, ada separuh lagi.
“Jadi tidak apalah. EPU (Unit Perancangan Ekonomi) akan lihat perkara ini. Insya-Allah kalau tak tambah begitu drastik sekurang-kurangnya akan ada sedikit pertambahan tahun ini,”katanya ketika berucap pada Majlis Perasmian Hospital Bera di sini hari ini.
Menurut Ismail Sabri, beliau memahami pelbagai cadangan dibuat Kementerian Kesihatan yang memerlukan peningkatan bajet dan menyokong usaha yang dilakukan kementerian itu.
Justeru katanya, beliau akan memberikan perhatian dan pertimbangan sewajarnya kepada program yang mempunyai sentuhan terhadap rakyat. – KOSMO! ONLINE


KL, Selangor, Kelantan antara 11 negeri dilanda ribut petir, hujan lebat
Oleh KOSMO!

20 Ogos 2022, 5:42 pm
PETALING JAYA – Amaran ribut petir, hujan lebat dan angin kencang dijangka melanda beberapa kawasan di 11 negeri sehingga pukul 7 malam nanti.
Jabatan Meteorologi Malaysia (MetMalaysia) dalam satu kenyataan di laman Facebooknya berkata, cuaca tidak menentu itu melibatkan seluruh Selangor, Kuala Lumpur, Putrajaya dan Kelantan manakala beberapa kawasan di Perak, Terengganu, Pahang, Negeri Sembilan, Johor, Sarawak serta Sabah.
“Di Perak melibatkan kawasan Larut, Matang Dan Selama, Kuala Kangsar, Manjung, Kinta, Perak Tengah, Kampar, Bagan Datuk, Hilir Perak, Batang Padang dan Muallim manakala di Terengganu pula di kawasan Besut.
“Di Pahang pula antara kawasan terjejas di Tanah Tinggi Cameron, Lipis, Raub, Bentong, Temerloh, Kuantan, Bera, Pekan dan Rompin manakala di Negeri Sembilan di kawasan (Jelebu, Seremban, Port Dickson, Kuala Pilah, Rembau dan Jempol,” katanya di sini hari ini.
Tambahnya, bagi Johor pula, cuaca tidak menentu di kawasan Segamat, Kluang, Mersing, Pontian, Kulai dan Johor Bahru.
“Bagi Sarawak melibatkan kawasan Mukah (Dalat dan Mukah) dan Bintulu, sementara di Sabah di kawasan Sandakan (Telupid, Kinabatangan dan Sandakan),” jelasnya.

Menurut MetMalaysia, amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam.
“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” ujarnya. – KOSMO! ONLINE.


Tiada lagi aktiviti pelesit rempit di Pulau Pinang – Polis
Oleh SAFINA RAMLI

20 Ogos 2022, 4:50 pm
BALIK PULAU – Polis Pulau Pinang mengesahkan tiada aktiviti lumba haram membabitkan pelesit rempit terutama pada malam hujung minggu di kawasan panas yang dikenalpasti di seluruh negeri susulan pemantauan berterusan agensi terbabit.
Timbalan Ketua Polis Negeri, Datuk Fisol Salleh berkata, sejak tiga minggu lalu pihak polis mendapati peratusan aktiviti membabitkan lumba haram oleh kumpulan bermotosikal telah menurun dengan mendadak.
”Polis telah mengambil langkah yang proaktif dalam menangani isu membabitkan mat rempit, pemantauan berterusan dijalankan bagi membanteras kegiatan ini selepas berlaku kemalangan maut membabitkan lumba haram.
”Hasil pemantauan yang dijalankan mendapati aktiviti mat rempit di 13 kawasan panas seperti di Lebuh Raya Lingkaran Luar Butterworth (BORR), Lebuh Raya Butterworth-Kulim (BKE) dan lain-lain telah berkurangan,” katanya pada sidang akhbar di Ibu Pejabat Polis Daerah (IPD) Barat Daya di sini hari ini.
Pada 17 Julai lalu, lima penunggang motosikal maut selepas terbabit dalam kemalangan melibatkan beberapa buah motosikal dan dua buah kereta di Lebuh Raya Tun Dr. Lim Chong Eu.
Susulan kejadian itu, Seksyen 42 Akta Pengangkutan Jalan 1987 akan dipinda dengan hukuman lebih berat bagi membanteras kegiatan lumba haram terutama melibatkan mat rempit yang membahayakan nyawa mereka serta pengguna jalan raya lain. – KOSMO! ONLINE


Hujan lebat : Kawasan di Sri Muda dinaiki air
Oleh MUHD AFIQ AL-HAFIZ MAT YUSOF

20 Ogos 2022, 6:38 pm
PETALING JAYA – Hujan lebat yang melanda sejak petang tadi menyebabkan kawasan di Sri Muda dekat sini dinaiki air setinggi satu kaki.
Pengarah Bomba Selangor, Norazam Khamis berkata, air mulai naik sejak pukul 5.15 petang.
“Setakat ini, kita telah menggerakkan 11 anggota bersama dua bot sebagai langkah awal sekiranya banjir menjadi lebih teruk.
“Buat masa ini, tiada mangsa, perpindahan mangsa atau kenderaan yang ditenggelami air namun kita mengambil langkah awal dengan tiba di lokasi sekiranya berlaku apa-apa,” katanya ketika dihubungi Kosmo! di sini hari ini. – KOSMO! ONLINE


China buat ujian Covid-19 terhadap ikan, ketam
Oleh KOSMO!

20 Ogos 2022, 7:00 pm
BEIJING – Jabatan kesihatan di China  meningkatkan lagi pengawasan terhadap penularan Covid-19 dengan melakukan  calitan kit ujian pantas terhadap makanan  laut seperti ikan dan ketam, lapor akhbar The Indian Express semalam.
Kawalan ketat ke atas semua makhluk bernyawa yang memasuki Tanah Besar China itu susulan lonjakan kes virus tersebut di wilayah Xiamen yang memaksa lima juta penduduknya  menjalani saringan Covid-19 baru-baru ini.
Rakaman video yang dikongsi  akhbar South China Morning Post (SCMP) di Twitter menunjukkan pihak berkuasa yang memakai sut perlindungan diri (PPE) memasukkan putik kapas ke dalam mulut ikan dan menyapu kulit ketam.
Video itu menjadi tular di media sosial China sehingga mencetuskan perbincangan hangat.
Walaupun sesetengah pengguna mengejek pihak berkuasa kerana membuat ujian Covid-19 ke atas kehidupan laut, sebahagian  yang lain menyokongnya dan berkata, pemeriksaan itu perlu dilakukan untuk menjamin  kesejahteraan masyarakat.
“Apakah langkah seterusnya? Bina kemudahan kuarantin untuk ikan-ikan yang diuji positif?.

“Tindakan ini melebihi tahap kegilaan yang boleh diterima akal,” demikian komen netizen di laman sosial.
Namun, kritikan tersebut tidak memberi sebarang kesan kepada pihak berkuasa yang yakin tindakan tersebut relevan demi mematuhi strategi  sifar Covid-19 yang menjadi prinsip pemerintah komunis China.
“Langkah kawalan wabak perlu dipatuhi. Semua pekerja maritim luar pesisir mesti diberi vaksin sebelum berlayar.
“Nelayan mesti diuji sekali sehari semasa berada di laut. Apabila mereka pulang dari laut, kedua-dua nelayan dan makanan laut mesti diuji,” tulis kenyataan Jawatankuasa Kawalan Pandemik Maritim Jimei yang dipetik SCMP dalam video itu.
Menurut laporan Bloomberg, ujian besar-besaran itu dilakukan berikutan wabak yang semakin teruk di Pulau Hainan yang mencetuskan spekulasi pemerintah bahawa puncanya berasal dari kedai menjual ikan.
Penyelidik di China mendapati bahawa virus Covid-19 boleh hidup dalam makanan sejuk beku, pembungkusan dan produk rantaian sejuk. – Agensi


Lelaki ugut Ketua Hakim Negara ditahan
Oleh MUHD AFIQ AL-HAFIZ MAT YUSOF

20 Ogos 2022, 6:46 pm
KUALA LUMPUR – Polis Diraja Malaysia(PDRM) mengesahkan telah menerima laporan berhubung ancaman dan ugutan terhadap Ketua Hakim Negara, Tun Tengku Maimun Tuan Mat di media sosial.
Ketua Komunikasi Korporat Polis Diraja Malaysia (PDRM), Asisten Komisioner A. Skandaguru berkata, tangkapan juga telah dilakukan ke atas seorang lelaki berusia 30 tahun di sebuah rumah di Puchong semalam.
“Suspek ditahan kira-kira pukul 11.15 malam bagi membantu siasatan berhubung kes yang disiasat.
“Polis turut merampas satu unit telefon bimbit dan kad sim yang dipercayai digunakan untuk memuat naik hantaran ugutan tersebut,” katanya dalam kenyataan di sini hari ini.
Katanya, suspek dibenarkan untuk ditahan reman selama empat hari bermula hari ini sehingga 23 Ogos untuk siasatan lanjut.
“Siasatan dijalankan oleh Unit Siasatan Jenayah Terkelas(USJT), Jabatan Siasatan Jenayah di bawah Seksyen 4(1) Akta Hasutan 1948 kerana mengeluarkan kenyataan yang berkecenderungan menghasut.

“Kes ini juga akan disiasat mengikut Seksyen 506 Kanun Keseksaan kerana menakutkan secara jenayah dan Seksyen 233 Akta Komunikasi dan Multimedia 1998 kerana penggunaan tidak wajar kemudahan rangkaian atau perkhimatan rangkaian,” jelasnya.
Tambahnya, PDRM memandang serius perkara ini dan tidak akan bertolak ansur dengan sebarang tindakan membabitkan isu salah laku jenayah dan isu ketenteraman awam yang boleh mengganggu gugat keamanan.
Tindakan tegas tanpa kompromi akan diambil terhadap mana-mana pihak yang didapati menyalahguna platform media sosial untuk mengancam keselamatan. – KOSMO! ONLINE.


Pegawai polis minta bantuan bomoh cari suspek kes bunuh digantung tugas
Oleh KOSMO!

20 Ogos 2022, 5:25 pm
NEW DELHI – Seorang pegawai polis di Chhatarpur, negeri Madhya Pradesh digantung tugas apabila tindakannya meminta bantuan bomoh untuk membongkar kes bunuh seorang remaja perempuan diketahui oleh pihak atasan, lapor laman Gulf News semalam.
Arahan penggantungan tersebut dikeluarkan selepas sebuah klip video memaparkan pegawai berkenaan meminta bantuan seorang bomoh untuk menjejaki suspek pembunuh tular di media sosial.
“Terdapat beberapa nama dalam senarai ini dan saya akan mengambil beberapa nama. Nama yang tiada dalam senarai anda adalah tertuduh utama,” demikian kata-kata bomoh kepada pegawai tersebut.
Pada 28 Julai lalu, seorang gadis berusia 17 tahun dibunuh dan kes mangsa dikendalikan oleh balai polis Bamitha di daerah Chhatarpur.
Selepas video meminta bantuan  bomoh itu muncul di media sosial, orang ramai mula mempersoalkan sistem penyiasatan  polis yang menyebabkan pegawai tersebut diarah gantung  tugas. – Agensi


SPRM tahan arkitek buat tuntutan palsu RM3 juta
Oleh MOHD RIDZAUDDIN ROSLAN

20 Ogos 2022, 4:23 pm
PUTRAJAYA- Suruhanjaya Pencegahan Rasuah Malaysia (SPRM) menahan seorang arkitek petang semalam selepas disyaki membuat tuntutan palsu berkaitan sebuah projek pembangunan di Pantai Timur bernilai RM3 juta.
Menurut sumber, suspek lelaki berusia lingkungan 40-an itu ditahan susulan penahanan empat individu termasuk seorang pengurus syarikat hartanah berhubung kes sama pada 16 Jun lalu.
“Lelaki tersebut ditahan kira-kira pukul 6 petang semalam di Ibu Pejabat SPRM Putrajaya ketika hadir memberi keterangan.
“Dia disyaki terlibat dalam tindakan mengemukakan tuntutan palsu bagi projek keseluruhannya bernilai lebih RM300 juta sedangkan kerja-kerjanya tidak dilaksanakan,” katanya di sini tadi.
Jelasnya, suspek kini telah ditahan reman selama empat hari bermula hari ini sehingga 23 Ogos 2022 .
“Majistret Irza Zulaikha Rohanuddin membenarkan permohonan reman oleh pihak SPRM di Mahkamah Majistret Putrajaya pagi ini,” ujarnya.

Sementara itu, Pengarah Kanan Bahagian Siasatan SPRM, Datuk Seri Hishamuddin Hashim mengesahkan penahanan terbabit dan kes disiasat mengikut Seksyen 18 Akta SPRM 2009. – KOSMO! ONLINE


KDN bantu Jakim kesan ‘pengkid’ tunai umrah
Oleh AMRAN MULUP

20 Ogos 2022, 4:15 pm
MELAKA – Kementerian Dalam Negeri (KDN) serta Kementerian Pelancongan, Seni dan Budaya akan membantu Jabatan Kemajuan Islam Malaysia (Jakim) dalam usaha mengesan seorang wanita yang didakwa mengerjakan umrah berpakaian ihram lengkap seperti lelaki.
Menteri di Jabatan Perdana Menteri (Hal Ehwal Agama), Senator Datuk Idris Ahmad berkata, ini memandangkan individu tersebut menggunakan visa pelancongan bagi menunaikan umrah seperti yang tular dalam media sosial baru-baru ini.
Menurutnya, Jakim akan terus bekerjasama dengan Jabatan Imigresen dan Polis Diraja Malaysia (PDRM) kerana sehingga kini pihaknya belum mendapat maklumat lengkap sama ada wanita tersebut masih berada di Tanah Suci atau sudah pulang ke tanah air.
“Sekarang ini kita tidak tahu status sebenar wanita ini, ada kata dia tinggal di Perak dan ada pula kata dia duduk di Selangor.
“Kita kurang maklumat jadi kita akan bekerjasama dengan Jabatan Imigresen untuk mengesan wanita ini,” katanya selepas merasmikan Dewan Besar dan Upacara Pecah Tanah Pondok Kitab Turath di Kompleks Pendidikan Al-Rahmat di Solok Gaong, Bukit Lintang, di sini hari ini.
Tambahnya, usaha pengesanan menjadi sukar kerana wanita terbabit tidak menggunakan khidmat agensi sebaliknya secara sendiri selain tiada sebarang rekod jenayah untuk membolehkannya ditahan.

Terdahulu, tular di media sosial seorang wanita lengkap memakai ihram lelaki menunaikan umrah di Mekah yang menimbulkan perasaan kurang senang masyarakat Islam di negara ini. – KOSMO! ONLINE


Blok wanita, kanak-kanak HTAA projek skala besar baharu di Pahang
Oleh AZIZAH SHAFIEI

20 Ogos 2022, 3:58 pm
BERA – Pembinaan blok wanita dan kanak-kanak Hospital Tengku Ampuan Afzan (HTAA) di Kuantan antara projek yang akan dilaksanakan dalam usaha meningkatkan infrastruktur kesihatan di negeri ini.
Menteri Kesihatan, Khairy Jamaluddin Abu Bakar berkata, projek berskala besar yang akan dibina di atas tapak seluas 12.5 hektar itu dijangka memulakan fasa pembinaan padahujung tahun ini.
“Pembinaan blok ini akan mempunyai kapasiti 376 buah katil dan daripada jumlah itu, sebanyak 232 buah katil untuk wad pediatrik manakala 144 buah katil untuk obstetrik serta genekologi.
“Projek yang dijangka siap pada tahun 2026 itu akan memberi manfaat kepada 564,000 penduduk di Bandar Kuantan dan kawasan sekitarnya,”katanya dalam ucapan pada Majlis Perasmian Hospital Bera, di sini hari ini.
Perasmian hospital bernilai RM92.5 juta itu disempurnakan Perdana Menteri, Datuk Seri Ismail Sabri Yaakob.
Dalam pada itu, Khairy berkata, terdapat beberapa lagi fasiliti Kementerian Kesihatan baharu di Pahang dijangka siap tahun ini iaitu Klinik Kesihatan serta kuarters di Bandar Raub dan Bangunan Hemodialisis yang sedang dinaiktaraf di Hospital Raub.

Tambahnya, dua lagi Klinik Kesihatan termasuk kuarters di Kampung Temai, Pekan dan Kampung Chegar Perah, Kuala Lipis telah siap dibina sepenuhnya dan memulakan operasi bermula 1 Julai dan 15 Julai lalu. – KOSMO! ONLINE


[VIDEO] 2 beranak maut, 4 cedera kemalangan 2 kereta
Oleh MASTURAH SURADI

20 Ogos 2022, 3:48 pm
KOTA TINGGI – Dua beranak maut manakala empat lagi cedera dalam kemalangan membabitkan dua buah kereta yang berlaku berhampiran Felcra Dusun Panti, di sini pagi tadi.
Komander Operasi Balai Bomba Penyelamat (BBP) Kota Tinggi, Pegawai Bomba Kanan II Ibrahim Wahid berkata, pihaknya menerima laporan kejadian itu pada pukul 10.51 pagi.
“Seramai 10 anggota dikejarkan ke lokasi kejadian. Setibanya Pasukan Keluaran Operasi (PKO) di tempat kejadian didapati berlaku kemalangan melibatkan sebuah kereta jenis Proton Saga dan sebuah kereta jenis Proton Wira.
“Terdapat empat orang mangsa telah berjaya keluar daripada kenderaan sebelum ketibaan pihak bomba manakala dua orang mangsa perempuan dewasa tersepit di dalam kereta Proton Wira,” katanya dalam kenyataan hari ini.
Jelasnya, anggota PKO bertindak mengeluarkan mangsa yang tersepit sebelum kedua-dua mangsa  disahkan meninggal dunia di tempat kejadian.
Katanya, siasatan awal mendapati mangsa maut merupakan pasangan anak beranak tinggal di Mersing yang dikenali sebagai Titah Abd Ghani , 58, dan anaknya, Samsiah Abdullah, 21.

Mangsa dikatakan menaiki kereta bersama menantunya, Mohd. Fahmi Aizat Mokhtar, 24, yang terselamat dan mengalami kecederaan.
Sementara itu, kesemua mangsa yang menaiki Proton Saga pula dikenali sebagai Junaidah Muhmad, 48, Liqwan Shah Nasution Lindung Saputra, 26, dan Lizwan Sharel Nasution Abdullah, 18, turut mengalami kecederaan.
Ketiga-tiga individu terbabit telah dihantar ke Hospital Kota Tinggi manakala mangsa yang meninggal dunia telah diserahkan kepada pihak polis untuk sisasatan selanjutnya. – KOSMO! ONLINE


2 lelaki gagal hantar 12,200 karton rokok seludup
Oleh KHAIRUL MOHD. ALI

20 Ogos 2022, 3:35 pm
JOHOR BAHRU – Cubaan dua lelaki menghantar 12,200 karton rokok tidak bercukai bernilai RM1.8 juta gagal apabila mereka diberkas di Taman Taman Fasa Indah, Jalan Sungai Rengit, Kota Tinggi dekat sini, awal pagi hari ini.
Dalam kejadian pada pukul 3.20 pagi itu, kedua-dua suspek merupakan lelaki warga tempatan masing-masing berusia 31 dan 47 tahun.
Ketua Polis Johor, Datuk Kamarul Zaman Mamat berkata, mereka ditahan ketika sedang membawa barangan kontraban itu menggunakan sebuah lori.
“Hasil pemeriksaan mendapati terdapat beberapa kotak berisi rokok tidak bercukai terdapat dalam kenderaan tersebut, menyebabkan kedua-dua suspek ditahan manakala barangan berkenaan dirampas.
“Terdapat 244 kotak mengandungi 12,200 karton rokok dengan anggaran rampasan keseluruhan yang dibuat dalam operasi tersebut adalah RM1,830,000,” katanya dalam satu kenyataan, di sini hari ini.
Tambah Kamarul Zaman, salah seorang suspek turut ditahan kerana menghalang penjawat awam menjalankan tugas.

“Kes berkenaan disiasat mengikut Seksyen 135(1)(d) Akta Kastam 1967 dan Seksyen 186 Kanun Keseksaan,” ujarnya lanjut. – KOSMO! ONLINE


Bekas jurulatih Sime Darby, UiTM FC, Ismail Zakaria meninggal dunia
Oleh MOHD. FITRIE MUHAMAD

20 Ogos 2022, 4:30 pm
ARENA bola sepak negara kehilangan seorang lagi permata selepas bekas Ketua Jabatan Pendidikan Kejurulatihan Persatuan Bola Sepak Malaysia (FAM), Ismail Zakaria dilaporkan meninggal dunia akibat serangan jantung, tengah hari tadi.
Selain sering mengetengahkan pemain muda, Allahyarham pernah mencipta beberapa kejayaan di pentas Liga Malaysia (Liga M) termasuk membantu Sime Darby muncul juara Liga FAM 2010 dan paling diingati adalah dinobatkan naib juara Piala FA 2012 serta naib juara Liga Premier 2013.
“Bekas ketua jurulatih skuad bola sepak pantai kebangsaan, Ismail Zakaria telah menghembuskan nafas terakhirnya pada usia 60 tahun di sebuah hospital swasta di Cheras Selatan, tengah hari tadi akibat serangan jantung.
“Allahyarham merupakan seorang jurulatih bola sepak yang cukup berpengalaman dengan turut pernah membimbing beberapa pasukan tempatan antaranya Sime Darby FC, Kuala Lumpur, Kuantan FA dan UiTM FC.
“Selain itu, Allahyarham juga pernah berkhidmat sebagai Ketua Jabatan Pendidikan Kejurulatihan Persatuan Bola Sepak Malaysia (FAM) pada tahun 2017 dan menjadi instruktur bagi kursus-kursus kejurulatihan,” menurut kenyataan daripada FAM.
Selain mencurahkan ilmu dan memberi peluang kepada pemain muda, Allahyarham juga sering diingati dan pernah menjadi individu paling ke depan memperjuangkan nasib pemain yang dihimpit masalah tunggakkan gaji.

Sementara itu, UiTM FC turut meluahkan kesedihan atas pemergian Ismail dan sumbangannya akan terus dikenang.
“Kami dari seluruh warga UiTM FC ingin merakamkan ucapan takziah kepada keluarga bekas Ketua Jurulatih UiTM FC 2019, Allahyarham Ismail Bin Zakaria yang baru sahaja meninggal dunia tengah hari tadi.
“Semoga rohnya dicucuri rahmat dan ditempatkan dalam kalangan hambaNya yang beriman. Jasamu dikenang Coach, Al-Fatihah,” katanya. – KOSMO! ONLINE


Perak perhalusi naikkan elaun Azeem
Oleh MOHAMAD HAFIZI BIN MOHD SAID

20 Ogos 2022, 3:40 pm
PARIT – Kerajaan negeri dalam rangka menyiapkan kertas kerja bagi pemberian insentif bulanan buat pemegang rekod 100 meter (m) negara, Muhammad Azeem Mohd. Fahmi.
Pengerusi Jawatankuasa Belia, Sukan dan Multimedia Perak, Khairul Shahril Mohamad berkata, kertas kerja berkenaan bertujuan menambah insentif bulanan Azeem agar terus memberi komitmen menjadi atlet serta mewakili Perak dalam acara pecut 100m.
Menurut Khairul Shahril, buat masa ini Azeem hanya menerima elaun bulanan sebanyak RM700 sebulan daripada Majlis Sukan Negeri (MSN) Perak.
“Baru-baru ini kita sudah angkat satu kertas kerja untuk kita bantu Azeem cuma Menterj Besar Perak, Datuk Seri Saarani Mohamad memberi pandangan untuk diperkembangkan dan kenapa sikit sangat (jumlah).
“Kita sedang menyiapkan dan mengambil kira semua aspek dalam perkara ini kerana kita kena faham ramai atlet (Perak) ada yang menjadi juara dunia,” katanya kepada pemberita pada sidang media selepas Majlis Perasmian Penyerahan Landas Bot Lambor, anjuran Perbadanan Pembangunan Pertanian Negeri Perak (PPNP) di Lambor Kanan, Bota semalam.
Khairul Shahril turut memaklumkan kertas kerja tersebut juga akan dijadikan penanda aras dalam menentukan pemberian insentif kepada atlet-atlet Perak yang berjaya di peringkat antarabangsa seperti Azeem.

“Kita tidak mahu hanya memberi tumpuan kepada Azeem nanti takut dilihat seperti kita cuma mengiktiraf olahraga sebagai sukan sedangkan kita mahu ambil kira keseluruhan atlet dan bukan tertumpu pada satu-satu acara sahaja,” katanya.
Mengulas mengenai tindakan Azeem menolak tawaran menjadi atlet profesional antarabangsa yang ditawarkan, Khairul Shahril berkata, pihaknya menyokong penuh keputusan tersebut.
Katanya, beliau menghormati keputusan tersebut kerana Azeem lebih mengetahui bahawa pendidikan merupakan elemen penting meskipun bergelar sebagai atlet.
“Saya secara peribadi amat menyokong keputusan dibuat Azeem kerana dia sendiri bagi tahu jangka masa aktif di dalam sukan tidak ada tanda aras sehingga bila dia mahu bersukan.
“Ini juga memang penekanan kerajaan negeri serta MSN Perak di mana konsep sukan adalah sebagai kerjaya bukan sahaja dari segi pekerjaan tetapi juga pendidikan,” katanya. – KOSMO! ONLINE


Selepas lebih sedekad, Hospital Bera siap beroperasi
Oleh ABDUL RASHID ABDUL RAHMAN

20 Ogos 2022, 2:55 pm
BERA – Selepas lebih 10 tahun penantian, akhirnya impian kira-kira 150,000 penduduk daerah ini tercapai apabila Hospital Bera yang beberapa kali terbengkalai siap dan beroperasi bermula bulan lepas.
Hospital seluas 13 hektar itu mula beroperasi secara berperingkat pada 1 Julai lalu dengan pembukaan Unit Kecemasan dan Trauma serta Pusat Penilaian Pesakit diikuti pembukaan Dewan Bersalin dan Unit Pesakit Dalam pada 2 Ogos lalu.
Pembukaan hospital bernilai RM92.5 juta yang mempunyai empat blok dan 40 katil itu dirasmikan oleh Perdana Menteri, Datuk Seri Ismail Sabri Yaakob yang juga Ahli Parlimen Bera.
Ismail Sabri berkata, majlis perasmian Hospital Bera itu menjadi bukti kesungguhan dan komitmen kerajaan dalam membangun serta menyediakan kemudahan kesihatan bagi Keluarga Malaysia menikmati perkhidmatan kesihatan yang baik dan berkualiti.
“Saya sempat meninjau perkembangan pembinaan hospital ini pada Oktober tahun lalu yang ketika itu sudah siap 98 peratus selepas terbengkalai sejak sekian lama akibat kegagalan kontraktor.
“Alhamdulillah hospital yang mula dibina pada 2010 ini berjaya juga disiapkan, saya mengucapkan syabas dan tahniah kepada Kementerian Kesihatan, Kementerian Kerja Raya dan pihak berkepentingan yang lain kerana bekerjasama merealisasikan pembinaan Hospital Bera ini,”katanya pada Majlis Perasmian Hospital Bera, di sini hari ini.

Menurut Ismail Sabri sejarah pembinaan hospital tersebut amat bermakna memandangkan individu bertanggungjawab yang membawa kepada pembukaan hospital ini adalah Almarhum Sultan Haji Ahmad Shah.
Katanya, Almarhun Seri Paduka Baginda Sultan Ahmad Shah yang menyempunakan majlis pecah tanah pada 2008 berkenan bertemu sendiri dengan menteri kesihatan pada ketika itu bagi merealisasikan pembinaan hospital berkenaan.
Sementara itu, Menteri Kesihatan, Khairy Jamaluddin berkata, Hospital Bera merupakan Hospital Daerah Tanpa Pakar yang diletakkan di bawah Program Hospital Kluster Pahang Tengah yang diterajui Hospital Sultan Haji Ahmad Shah (Hoshas) Temerloh.
Katanya, pada masa akan datang pihaknya merancang menambahbaik fasiliti hospital tersebut termasuklah pembinaan dewan bedah dengan kos kira-kira RM9 juta. – KOSMO! ONLINE


Mila Jirin bakal buka akademi kulinari
Oleh MOHD YUNUS YAKKUB

20 Ogos 2022, 2:47 pm
SHAH ALAM – Penyanyi dan usahawan, Mila Jirin akan memperluaskan empayar perniagaan apabila bercadang membuka akademi kulinari dan hospitaliti dalam tempoh lima tahun akan datang.
Menurut Milla, langkah tersebut bagi menarik masyarakat luar bandar seterusnya meningkatkan pendapatan mereka di kemudian hari dengan kemahiran dalam bidang itu.
Katanya, pihaknya akan memulakan dengan memberi fokus pada tahap Sijil Kemahiran Mara (SKM) sebelum ke peringkat yang lebih tinggi.
“Kita dalam fasa memperkemaskan idea sebelum dibawa ke pihak berkaitan dalam mendapatkan bantuan bagi menzahirkan kewujudan akademi ini.
“Akademi ini akan dibuka di Selangor memandangkan ibu pejabat Bizmilla (Wedding Centre) pun di negeri ini,” katanya ketika ditemui pemberita selepas program bual bicara usahawan celebpreneur di Jelajah Aspirasi Keluarga Malaysia di pekarangan Stadium Shah Alam, hari ini.
Dalam perkembangan berlainan, Milla menjelaskan Bizmilla akan membuka cawangan ketujuhnya di Pulau Pinang dengan dana diperoleh menerusi Bank Rakyat.

Ujarnya, projek cawangan itu akan dimulakan September ini dengan tiga dewan majlis perkahwinan akan dilancarkan pada 2023. – KOSMO! ONLINE


Langgar lampu isyarat, lelaki melambung dirempuh kereta
Oleh MOHAMAD FAIZAL HASHIM

20 Ogos 2022, 4:05 pm
PASIR GUDANG – Padah langgar lampu isyarat merah, seorang penunggang motosikal cedera parah dirempuh sebuah kereta di simpang empat lampu isyarat Jalan Besar-Jalan Bandar, di sini semalam.
Kejadian pada pukul 1.43 petang itu menyebabkan mangsa lelaki berusia 29 tahun itu dikejarkan ke Hospital Sultan Ismail (HSI), di sini untuk menerima rawatan.
Ketua Polis Daerah Seri Alam, Superintendan Mohd. Sohaimi Ishak berkata, kemalangan tersebut melibatkan sebuah kereta Proton Saga dan motosikal jenis Yamaha.
Katanya, siasatan awal mendapati kereta Proton Saga yang dipandu seorang lelaki berumur 47 tahun dalam perjalanan menuju ke Mount Austin, di sini.
“Setibanya di tempat kejadian, lelaki itu meneruskan perjalanan setelah lampu isyarat telah bertukar hijau, namun tiba-tiba datang sebuah motosikal jenis Yamaha ditunggang oleh seorang lelaki dari simpang kanan.
“Pemandu kereta tidak sempat mengelak lalu melanggar motosikal berkenaan yang disyaki tidak mengikut isyarat lalu lintas,” katanya dalam kenyataan hari ini.

Kes disiasat di bawah Seksyen 41 Akta Pengangkutan Jalan 1987. -KOSMO! ONLINE


Mayat lelaki ditemui terapung di Kuala Tok Bali
Oleh TOREK SULONG

20 Ogos 2022, 2:31 pm
PASIR PUTEH – Mayat seorang lelaki tempatan dijumpai terapung dipercayai lemas di kawasan berbatu di Batu Panjang, Kuala Tok Bali dekat Semerak di sini kelmarin.
Lelaki yang dipercayai berusia dalam lingkungan 30-an itu ditemui kira-kira pukul 11.45 malam sebelum dibawa naik ke darat oleh pasukan bomba dan penyelamat.
Ketua Polis Daerah Pasir Puteh, Superintendan Zaizul Rizal Zakaria berkata, pemeriksaan mendapati, mangsa merupakan warga tempatan kerana mempunyai tanda suntikan Bacille Calmette-Guerin (BCG) pada bahu kirinya.
Anggota bomba mengangkat mayat yang dijumpai terapung di Kuala Tok Bali, Pasir Puteh kelmarin.
Menurutnya, tiada sebarang kesan yang boleh dikaitkan dengan jenayah malah pemeriksaan lanjut pada mangsa tidak ditemui sebarang dokumen berkaitan mangsa.
“Mayat mangsa dihantar ke Hospital Tengku Anis di sini dan post mortem mendapati kematian lelaki itu disebabkan lemas di dalam air.
“Polis masih mengenalpasti identiti mayat itu untuk mengesan ahli keluarganya dan siasatan masih dijalankan ketika ini,” katanya dalam satu kenyataan di sini hari ini.

Tambahnya, kes diklasifikasikan sebagai mati mengejut. – KOSMO! ONLINE


Projek RUMAWIP diperhalusi semula untuk diteruskan
Oleh MOHD. HUSNI MOHD. NOOR

20 Ogos 2022, 1:29 pm
PUTRAJAYA – Projek perumahan mampu milik, Projek Rumah Wilayah Persekutuan (RUMAWIP) di Presint 7 di sini, yang diluluskan untuk pembinaan pada 2019 akan diperhalusi semula untuk dibangunkan.
Ahli Parlimen Putrajaya, Datuk Seri Tengku Adnan Tengku Mansor berkata, beliau kini sedang berbincang dengan Perbadanan Putrajaya (PPj) bagi membangunkan semula projek berkenaan.
Katanya, beliau berasa paling sedih kerana projek perumahan itu telah dibatalkan ketika era Pakatan Harapan (PH) yang memerintah selama 22 bulan.
“Ketika saya bergelar Menteri Wilayah Persekutuan, projek ini sudah pun mendapat kelulusan dan sudah dirasmikan malah, menunggu masa dibangunkan.
“Mengikut perancangan, 500 unit kediaman dengan keluasan 800 kaki persegi akan dibangunkan menerusi projek ini dengan harga RM80,000 seunit,” katanya ketika ditemui pada program bersama peniaga Myfarm Outlet di sini, hari ini.
Projek pertama RUMAWIP @ Sentral di Presint 7 disasarkan kepada penjawat awam kumpulan sokongan dengan pendapatan isi rumah RM3,000 ke bawah.

Tengku Adnan berkata, mengikut perancangan juga, MyFarm Outlet di Presint 7 di sini sepatutnya dibangunkan sebagai sebuah pasaraya, namun ia juga tidak menjadi kenyataan.
“Satu lagi projek perumahan yang dipersetujui bekas Ketua Setiausaha Negara, Allahyarham Tan Sri Ali Hamsa dahulu turut dicadangkan di Presint 15 namun, turut dicantas oleh PH,” katanya.
Sementara itu, ditanya perancangannya menjelang Pilihan Raya Umum Ke-15 (PRU15), Tengku Adnan berkata, beliau menjangkakan kerusi Parlimen yang disandangnya sejak empat penggal lalu akan cuba direbut empat parti lain.
“Saya dengar empat parti akan bertanding melawan saya di sini iaitu Parti Pribumi Bersatu Malaysia (Bersatu), Parti Ikatan Demokratik Malaysia (MUDA), Gerakan Tanah Air (GTA) dan Parti Amanah Negara (Amanah).
“Saya akan bertanding dan pertahankan kawasan saya. Kita balun dan lawan semua parti itu,” katanya.
Pada PRU14 lalu, Tengku Adnan berjaya mengekalkan kerusi Parlimen Putrajaya selepas menang dengan majoriti 3,372 undi menewaskan calon Pas, Zainal Abidin Kidam dan calon PKR, Datuk Dr. Samsu Adabi Mamat. – KOSMO! ONLINE


Maklumat tidak sampai, rakyat terkeliru – Ismail Sabri
Oleh AZIZAH SHAFIEI

20 Ogos 2022, 1:21 pm
BERA – Perdana Menteri, Datuk Seri Ismail Sabri Yaakob berkata, banyak maklumat mengenai dasar kerajaan tidak sampai kepada rakyat menyebabkan mereka terkeliru dan terpengaruh dengan dakyah pihak tidak bertanggungjawab.
Sehubungan itu beliau berkata, Program ‘Jom Masuk Kampung’ merupakan platform strategik pihak kerajaan bersama pemimpin, belia dan komuniti luar bandar bagi memperjelaskan strategi, tindakan dan perancangan pihak kerajaan dalam membangunkan kampung dan komuniti luar bandar.
“Banyak kejayaan yang telah dicapai kerajaan tetapi tidak apabila tidak perjelaskan kepada rakyat, maka kadang-kadang rakyat terkeliru dengan kempen anti-kerajaan dan pelbagai fitnah yang dilemparkan.
“Namun, rakyat tidak boleh dipersalahkan jika terkeliru kerana informasi tidak disampaikan. Jadi, saya harap melalui program ini, segala informasi mengenai kerajaan dapat disampaikan kepada rakyat,” katanya dalam ucapan perasmian Program Jom Masuk Kampung dan Hari Potensi Kemas Parlimen Bera, di Padang Awam Felda Triang 3, di sini, hari ini
Menurut Ismail Sabri, program seumpama itu mampu meningkatkan pemahaman rakyat berkaitan dasar-dasar yang diumumkan kerajaan terutamanya kejayaan yang berjaya dicapai kerajaan.
Dalam perkembangan lain, Ismail Sabri memaklumkan Jabatan Kemajuan Masyarakat (KEMAS) turut memainkan peranan penting selain menyediakan menyediakan pendidikan awal kanak-kanak.

Jelasnya, susulan itu, kerajaan memperuntukkan RM140 juta tahun ini bagi Program Bantuan Makanan Tambahan (PBMT) untuk kanak-kanak di Tabika dan Taska di seluruh negara.
Katanya, program itu memberi manfaat kepada 225,281 kanak-kanak di TABIKA dan 9,716 kanak-kanak di TASKA kendalian Kemas. – KOSMO! ONLINE


3,500 Jalur Gemilang diedar di Tasek Gelugor
Oleh ISWAN SHAFIQ ISA

20 Ogos 2022, 2:19 pm
SEBERANG PERAI – Sebanyak 3,500 Jalur Gemilang diedarkan kepada seluruh agensi, institusi, komuniti serta beberapa pertubuhan tertentu termasuk keagamaan di kawasan Parlimen Tasek Gelugor dalam usaha menyemarakkan sambutan Hari Kebangsaan pada kali ini.
Ahli Parlimen Tasek Gelugor, Datuk Shabudin Yahaya berkata, antara penerima Jalur Gemilang itu termasuk wakil dari sekolah, tabika khususnya milik Jabatan Kemajuan Masyarakat (Kemas) serta institusi keagamaan seperti masjid, kuil dan tokong.
Menurutnya, turut menerima bendera yang sama adalah balai polis, klinik kesihatan, balai bomba dan beberapa institusi pendidikan lain di Tasek Gelugor termasuk kolej komuniti, GiatMara dan sebagainya.
“Harapan saya adalah untuk melihat kempen kibar Jalur Gemilang ini menjadi satu ‘event’ (majlis) gah yang boleh memberi satu impak yang besar terutamanya kepada naluri dan perasaan generasi muda.
“Dulu (ketika pandemik Covid-19) kita edar juga (Jalur Gemilang) tapi terus kepada penerima tanpa ada sebarang majlis seperti. Jadi, apabila kita dapat berkumpul semula secara bersemuka, saya dapat rasakan kesan (kebersamaan) itu lebih kuat sekali gus mempercepatkan proses pembentukan ‘Keluarga Malaysia’ itu sendiri,” katanya.
Beliau ditemui semasa melancarkan Kempen Kibarkan Jalur Gemilang peringkat Parlimen Tasek Gelugor di pekarangan Pusat Khidmat Ahli Parlimen berkenaan di sini, hari ini. – KOSMO! ONLINE


Liga Fantasi Kosmo!: Aksi Man. United, Liverpool mencabar
Oleh KOSMO!

20 Ogos 2022, 2:00 pm
KERANCAKAN aksi Liga Perdana Inggeris (EPL) semakin dirasai apabila sudah memasuki minggu ketiga (GW3) dengan para pengurus Liga Fantasi Kosmo! gigih mengatur strategi terbaik untuk mengutip mata tertinggi.
Berdasarkan jadual liga minggu ini, banyak ramalan perlawanan yang boleh dibuat dengan mudah, tetapi aksi tumpuan sudah tentu menjadi milik pasukan Manchester United menentang Liverpool.
Kedua-dua pasukan memiliki sejarah yang hebat tetapi buat masa ini, hanya ada satu pasukan yang dilihat berpotensi untuk melakar kemenangan dengan hanya Mohamed Salah menjadi pilihan untuk mencipta keajaiban di Old Trafford.

PENJAGA GOL
EDERSON kekal menjadi pilihan Kosmo! untuk mengemudi kesebelasan utama pasukan fantasi minggu ini kerana ketenangannya di atas padang selain dibantu benteng kebal pasukan The Citizens.
PERTAHANAN
REECE JAMES dilihat mampu mengutip enam mata penuh selain tambahan mata bonus jika berjaya merakam jaringan atau mencipta gerakan gol menentang Leeds United pada aksi Ahad ini.
TENGAH
MOHAMED SALAH memiliki rekod cemerlang setiap kali bertemu dengan seteru tradisi, Manchester United selepas merekodkan sembilan gol dalam 10 pertemuan secara keseluruhan sebelum ini.

PENYERANG
HARRY KANE dijangka memainkan peranan selaku penyerang utama Spurs untuk menggegar gawang Wolves selepas menemui sentuhan jaringan ketika seri bertemu Chelsea minggu lepas.
KAPTEN
GABRIEL JESUS dipilih sebagai kapten berdasarkan keyakinan dan prestasi semasanya yang cemerlang selepas berjaya menjaringkan dua gol dan dua umpanan jaringan pada aksi terakhir EPL minggu lalu.

JADUAL
SABTU
TOTTENHAM lwn WOLVES
Siaran langsung Astro 813, 7.30 malam
C. PALACE lwn A. VILLA
Siaran langsung Astro 812, 10 mlm
EVERTON lwn N. FOREST
Siaran langsung Astro 811, 10 mlm
FULHAM lwn BRENTFORD
Siaran langsung Astro On The Go, 10 mlm
LEICESTER lwn SOUTHAMPTON
Siaran langsung Astro 813, 10 mlm
AHAD
BOURNEMOUTH lwn ARSENAL
Siaran langsung Astro 813, 12.30 pagi
LEEDS lwn CHELSEA,
Siaran langsung Astro 813, 9 mlm
WEST HAM lwn BRIGHTON
Siaran langsung Astro 812, 9 mlm
NEWCASTLE lwn MAN. CITY
Siaran langsung Astro 813, 11.30 mlm
SELASA
MAN. UNITED lwn LIVERPOOL
Siaran langsung Astro 813, 3.15 pagi

PENJARING TERBANYAK
3 gol
Rodrigo (Leeds)
2 gol
Josh Dasilva (Brentford)
Gabriel Jesus (Arsenal)
Pascal Gross (Brighton)
Erling Haaland (Man City)
Gabriel Martinelli (Arsenal)
Aleksandar Mitrovic (Fulham)


Remaja OKU lembam dirogol 2 kenalan bapa
Oleh MUHD AFIQ AL-HAFIZ MAT YUSOF

20 Ogos 2022, 1:37 pm
KUALA LUMPUR – Seorang remaja perempuan yang juga orang kelainan upaya (OKU) lembam menjadi mangsa kerakusan dua kenalan bapanya selepas dipercayai dirogol beberapa kali oleh dua lelaki terbabit.
Difahamkan, kejadian berlaku ketika kedua-dua suspek menumpang di rumah mereka sekitar Bukit Jalil dan bapa mangsa hanya mengetahui perkara tersebut selepas anaknya yang berusia 13 tahun mengadu sakit perut dan pinggang.
Menurut sumber, lelaki berkenaan juga telah membawa anaknya untuk melakukan pemeriksaan dan mendapati terdapat kesan anaknya pernah melakukan hubungan seks.
“Lebih menyedihkan apabila mangsa memberitahu telah dirogol beberapa kali oleh kedua-dua suspek ketika bapanya tiada di rumah,” jelasnya.
Sementara itu, Ketua Polis Daerah Cheras, Asisten Komisioner Zam Halim Jamaluddin ketika dihubungi Kosmo! mengesahkan kejadian tersebut dan kes disiasat mengikut Seksyen 376 Kanun Keseksaan.
“Kita telah menerima laporan polis yang dibuat bapa mangsa di Balai Polis Bukit Jalil pada Selasa lalu.

“Kes ini diserah dan disiasat Bahagian Siasatan Jenayah Seksual, Wanita, Penderaan dan Kanak-kanak (D11), Jabatan Siasatan Jenayah Ibu Pejabat Polis Kontinjen (IPK) Kuala Lumpur untuk tindakan lanjut,” katanya di sini hari ini. – KOSMO! ONLINE.


Ribut petir, hujan lebat landa 11 negeri
Oleh KOSMO!

20 Ogos 2022, 2:24 pm
PETALING JAYA – Amaran ribut petir, hujan lebat dan angin kencang dijangka melanda beberapa kawasan di 11 negeri sehingga pukul 4 petang nanti.
Jabatan Meteorologi Malaysia (MetMalaysia) dalam satu kenyataan di laman Facebooknya berkata, cuaca tidak menentu itu melibatkan seluruh Pulau Pinang dan Johor manakala beberapa kawasan di Kedah, Perak, Terengganu, Pahang, Selangor, Negeri Sembilan, Melaka, Sarawak serta Sabah.
“Di Kedah melibatkan kawasan Kulim, manakala di Perak pula di kawasan Kuala Kangsar, Manjung, Kinta, Perak Tengah, Bagan Datuk dan Hilir Perak.
“Antara kawasan terjejas di Terengganu di Besut, Setiu, Kuala Nerus, Hulu Terengganu, Kuala Terengganu dan Marang sementara di Pahang melibatkan Tanah Tinggi Cameron, Lipis, Raub, Bentong, Pekan dan Rompin,” katanya di sini hari ini.
Tambah MetMalaysia, cuaca tidak menentu di Selangor di kawasan Sabak Bernam, Hulu Selangor dan Gombak.
“Bagi Negeri Sembilan di kawasan Jelebu, Jempol dan Tampin) manakala di Melaka hanya di Jasin.

“Di negeri Sarawak melibatkan kawasan Kuching, Serian, Samarahan dan Sri Aman (Sri Aman) manakala di Sabah di Pedalaman (Kuala Penyu, Beaufort dan Tambunan), Pantai Barat dan Kudat,” jelasnya.
Menurut MetMalaysia, amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam.
“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” ujarnya. – KOSMO! ONLINE


Gaun kemban terlondeh, Ezuwan Ismail urut dada
Oleh MOHAMMAD SHAHEMY AZMI

20 Ogos 2022, 1:45 pm
PETALING JAYA – “Nasib baik model orang putih (minah saleh), kalau model kita (Melayu) tak dapat bayangkan”.
Demikian perasaan lega oleh pereka fesyen terkenal Ezuwan Ismail apabila pakaian ala kemban rekaannya yang diperagakan seorang model tiba-tiba terlondeh di atas pentas Minggu Fesyen Kuala Lumpur 2022 (KLFW2022) semalam.
Menerusi video yang dimuat naik Ezuwan dalam Instagram, kelihatan dia yang diapit dua model, wanita dan lelaki kelihatan berjalan di atas pentas selepas habis memperagakan busana rekaannya.
Bagaimanapun secara tiba-tiba, busana ala kemban yang digayakan model wanita tiba-tiba terlondeh sehingga ke paras pinggang dan disaksikan penonton yang hadir menyaksikan pertunjukkan itu.
“Mujurlah ada ‘top’ yang dipakai. Kalau tidak semata-mata skirt (yang digayakan menjadi baju), bukan setakat ‘naya pak karim naya abe’ (abang) Ezuwan wei! Mujurlah model orang putih.
“Kalaulah model Melayu, tak dapat bayangkan. Tak mahulah cerita yang bukan-bukan,” tulisnya dalam Instagram.

Ujar Ezuwan, walaupun sudah membuat perancangan sempurna, namun dia tidak dapat mengelak jika berlaku sesuatu perkara yang tidak diingini.
“Kadang-kadang tidak semua benda yang dirancang itu sempurna. Tapi reda sahajalah benda nak jadi. Nasib baik aku buat baju ala-ala tutup satu badan.
“Kalau tidak, tak ke nampak tutttt (payudara). Aku pula boleh tak perasan sebab sibuk berangan melambai-lambaikan tangan macam Miss Universe,” katanya.
Perkongsian Ezuwan turut menarik perhatian pengikutnya dalam Instagram apabila rata-rata memuji sikap profesional model tersebut yang tenang mengawal keadaan.
“Nasib baik model kreatif dan bijak,” komen seorang pengguna Instagram.
“Mujur model pakai topeng. Selamat,” kata seorang lagi pengikutnya.
Penganjuran KLFW 2022 merupakan sebuah acara tahunan yang dibuat bagi meraikan pereka-pereka fesyen tempatan mempamerkan hasil rekaan mereka bermula 17 Ogos hingga 21 Ogos 2022. – KOSMO! ONLINE


200 penunggang motosikal jelajah 11 masjid di Pulau Pinang
Oleh SAFINA RAMLI

20 Ogos 2022, 1:08 pm
GEORGE TOWN – Seramai 200 penunggang motosikal menyertai program Jaulah Merdeka Pengimarahan Takmir 3.0 Ride to Khaira Ummah 2022 bermula hari ini bagi memeriahkan sambutan Bulan Kemerdekaan di Pulau Pinang.
Ketua Penolong Pengarah Bahagian Pengurusan Masjid dan Surau Jabatan Hal Ehwal Agama Islam Pulau Pinang (JHEAIPP), Khairul Azman Azizan berkata, pengajuran program dijalankan dengan kerjasama Jabatan Kemajuan Islam Malaysia (JAKIM) dan NGO Islamic Bikers.
”Kesemua peserta program akan singgah ke 11 buah masjid di lima daerah di Pulau Pinang iaitu bermula di Masjid Albukhary, Sungai Pinang dan berakhir di Masjid Seri Serdang, Kepala Batas.
“Selain menyemarakkan Bulan Kemerdekaan dan kempen kibar Jalur Gemilang, kumpulan penunggang motosikal itu juga turut mempromosi program pengimarahan takmir ke 11 buah masjid tersebut,” katanya ketika ditemui di Masjid AlBukhary di sini hari ini.
Pelepasan konvoi motosikal berkenaan dilaksanakan oleh Ketua Menteri, Chow Kon Yeow.
Antara masjid yang terlibat dalam program hari ini adalah Masjid Batu Feringghi, Masjid Bandar Baru Air Itam, Masjid Titi Teras (Balik Pulau), Masjid Maqbul Teluk Kumbar dan Masjid Sungai Acheh Nibong Tebal.

Turut sama adalah Masjid Lama Sungai Bakap, Masjid Jamek Seberang Jaya, Masjid Jamek Ara Kuda dan Masjid Ibadur Rahman, Seri Serdang Kepala Batas.
Dalam pada itu, Kon Yeow berkata, pihaknya berharap program itu dan lain-lain program sepanjang Bulan Kemerdekaan yang dianjurkan di Pulau Pinang dapat mengingatkan rakyat tentang perjuangan generasi terdahulu untuk mencapai kemerdekaan.
”Malah apa yang lebih penting adalah rakyat berbilang kaum dapat memupuk semangat kemerdekaan yang merangkumi keharmonian, toleransi serta hidup aman dan damai,” tambahnya. – KOSMO! ONLINE


Bojan Hodak akui KL City lambat panas
Oleh MUHAMAD ARDIE PUTRA SUHAIMI

20 Ogos 2022, 1:00 pm
PENGENDALI Kuala Lumpur City (KL City), Bojan Hodak mengakui pasukannya ada masalah ‘lambat panas’, tetapi masih berjaya merekodkan kemenangan 1-0 ke atas Negeri Sembilan FC (NSFC) pada aksi Liga Super di Stadium Kuala Lumpur, Cheras kelmarin.
Pada perlawanan tersebut, skuad Warga Kota yang baru pulang dari Vietnam selepas mengharungi aksi Piala AFC minggu lalu meraih tiga mata berharga hasil jaringan tunggal yang dilakukan oleh kapten, Paulo Josue.
Menurut Hodak, apa yang dipamerkan oleh pasukannya wajar dipuji terutama selepas menerima asakan daripada skuad Hobin Jang Hobin yang dilihat mendominasi perlawanan pada awal saingan.
“Ini adalah perlawanan yang sukar kerana kita tahu NSFC adalah pasukan yang mempamerkan taktikal berteraskan fizikal selain memiliki ramai pemain berkualiti. Justeru, saya tidak terkejut apabila mereka dapat menguasai pada awal perlawanan.
“Pemain kita juga dilihat agak lambat panas pada aksi kali ini, tetapi selepas kita menjaringkan gol pada penghujung babak pertama, situasi menjadi berbeza apabila separuh masa kedua menjadi milik kami.
“Ketika itu kita telah mencipta banyak peluang untuk menambah gol khususnya daripada Romel Morales, tetapi nasib tidak menyebelahinya kali ini.

“Pasukan lawan pula dilihat tertekan dan banyak melakukan hantaran tinggi yang mudah dipatahkan oleh pertahanan kami,” kata pengendali import dari Croatia itu selepas tamat perlawanan semalam.
Secara keseluruhan, Hodak menganggap pasukannya layak mengutip tiga mata berharga sekali gus meraih tonik terbaik sebelum mengharungi aksi final Piala AFC zon ASEAN menentang kelab Indonesia, PSM Makassar minggu depan.


Anak perempuan sahabat karib Putin terbunuh dalam letupan bom kereta
Oleh KOSMO!

21 Ogos 2022, 10:10 pm
MOSCOW – Pihak berkuasa Russia menyatakan hari ini bahawa mereka telah membuka siasatan kes pembunuhan selepas anak perempuan ahli falsafah ultranasionalis, Alexander Dugin terbunuh dalam letupan bom kereta di pinggir Moscow, lapor stesen penyiaran CNN.
Dugin merupakan sahabat karib kepada Presiden Vladimir Putin. Jawatankuasa Siasatan Russia berkata, pihaknya percaya seseorang merancang dan mengarahkan letupan bom kereta yang membunuh Darya Dugina, berdasarkan bahan bukti yang dikumpulkan daripada letupan tersebut.
“Berdasarkan data yang telah diperoleh, pasukan penyiasat percaya jenayah itu dirancang dan telah diarahkan,” kata jawatankuasa berkenaan dalam satu kenyataan hari ini.
Dugina meninggal dunia di tempat kejadian selepas bahan letupan yang diletakkan di dalam kenderaan pacuan empat roda Toyota Land Cruiser meletup di jalan awam, manakala kenderaan mangsa terbakar sekitar pukul 9 malam (waktu tempatan) dekat Kampung Bolshiye Vyazemy, demikian menurut siaran akhbar Jawatankuasa Siasatan Russia.
Bapa Dugina merupakan pengarang dan ahli ideologi Russia. Beliau juga adalah ‘pembimbing kerohanian’ kepada pencerobohan Russia ke atas Ukraine.
Dugin dipercayai mempunyai pengaruh yang besar terhadap Presiden Rusia itu dan dianggap sebagai ‘Otak Putin’ oleh majalah Foreign Affairs. – Agensi


Najib lafaz sumpah laknat menjelang prosiding rayuan akhir
Oleh KOSMO!

21 Ogos 2022, 11:00 pm
PETALING JAYA – Bekas Perdana Menteri, Datuk Seri Najib Tun Razak melakukan sumpah mubahalah di Masjid Kampung Baru malam ini menjelang prosiding rayuan akhir kes dihadapinya di Mahkamah Rayuan pada Selasa ini.
Beliau antara lain bersumpah dirinya tidak pernah mengetahui secara khusus atau sebaliknya bahawa dana sebanyak RM42 juta berkaitan kes tersebut datang dari SRC International Sdn Bhd. (SRC) secara langsung atau tidak langsung.
Najib turut bersumpah tidak pernah menerbitkan atau bersetuju untuk mewujudkan syarikat SRC bagi tujuan merangkul dana SRC untuk tujuan kegunaan peribadi atau kegunaan keluarganya.
Beliau turut bersumpah tidak pernah mengarahkan mana-mana anggota pengarah atau mana-mana pegawai SRC untuk menyelewangkan dana SRC ke dalam akun bank miliknya untuk apa-apa tujuan.
Mantan Perdana Menteri itu seterusnya bersumpah beliau tidak pernah terlibat dalam mesyuarat Kabinet untuk meluluskan jaminan-jaminan kerajaan bagi pinjaman KWSP kepada syarikat SRC untuk tujuan dirinya mendapat habuan haram RM42 juta tersebut.
“Sekiranya aku berdusta di atas sumpahku ini, maka Ya Allah halal laknatMu ke atas diriku. Sebaliknya jika semua ini adalah fitnah yang telah dirancang oleh musuh-musuh politikku, maka Ya Allah aku bermohon sesungguhnya kepadaMu agar Engkau laknatilah mereka serta orang yang bersubahat dengan mereka.

“Ya Allah hanya kepadaMu aku bermohon, aku bergantung serta aku berserah,” katanya di hadapan orang ramai yang hadir termasuk jemaah masjid berkenaan.
Terdahulu, Najib berkata, beliau melakukan sumpah mubahalah tersebut bagi membersihkan namanya dengan Allah S.W.T serta tidak reda rakyat Malaysia terus menjamah fitnah yang berlaku secara berterusan.
Katanya, beliau melakukan sumpah berkenaan juga demi membersihkan nama keluarganya serta nama arwah ibunya (Tun Rahah Mohamad Noah) dan arwah bapanya (Tun Abdul Razak Hussein)
“Saya mengucapkan terima kasih kepada semua yang sudi bersama-sama mendoakan. Semoga segala doa yang telah kita doakan tadi Allah S.W.T memakbulkan. Saya mengucapkan terima kasih kepada rakyat Malaysia yang sudi mengadakan solat sunat hajat di seluruh negara,” katanya. – KOSMO! ONLINE


Letupan, asap tebal di Pavilion KL
Oleh KOSMO!

21 Ogos 2022, 10:00 pm
KUALA LUMPUR – Asap tebal dan percikan api sehingga mengeluarkan bunyi seakan letupan dilaporkan berlaku di pusat beli-belah Pavilion di sini petang tadi.
Kejadian itu dikongsi di laman sosial Datuk Aznil Nawawi, dipercayai berlaku sewaktu berlangsungnya acara Kuala Lumpur Fashion Week (KLFW) yang merupakan hari terakhir.
Pengacara popular dan lebih mesra dipanggil Pak Nil akui terkejut dalam insiden tersebut yang berlaku ketika sedang menunggu giliran berjalan di pentas peragaan.
“Allah, apa benda ni? Macam ada benda meletup. Kami di Pavilion dan kejadian berlaku di belakang stage KLFW.
“Semua orang kelam-kabut ditambah bau asap lagi. Bahaya dan takutlah,” luahnya menerusi video dimuat naik hari ini.
Video berdurasi lebih dua minit itu turut menunjukkan beberapa situasi mencemaskan apabila terdapat percikan api sehingga mengeluarkan bunyi letupan.

Bagaimanapun, Polis Bantuan Pavilion dilihat berjaya bertindak awal untuk mengawal keadaan termasuk keselamatan orang ramai.
Punca kejadian belum dikenal pasti berikutan Kosmo! masih menunggu maklum balas daripada pihak pengurusan Pavilion KL.
Dalam pada itu, Ketua Polis Daerah Dang Wangi, Asisten Komisioner Noor Delhan Yahaya menyatakan tiada laporan diterima setakat ini melibatkan kejadian berkenaan. – KOSMO! ONLINE


Polis cari Mohamad Azhari saksi perbicaraan kes bunuh
Oleh NUR SYAZWANA MANSOR

21 Ogos 2022, 11:38 pm
YAN – Polis sedang mengesan seorang lelaki, Mohamad Azhari Md. Desa, 51, sebagai saksi pendakwaan kes bunuh seorang kanak-kanak lelaki berusia dua tahun tiga tahun lalu.
Ketua Polis Daerah Yan, Deputi Superintendan Shahnaz Akhtar Haji
berkata, Mohamad Azhari perlu hadir perbicaraan kes tersebut di Mahkamah Tinggi Sungai Petani dekat sini pada pukul 9 pagi, Selasa ini.
Katanya, siasatan kes berkenaan dilakukan di bawah Seksyen 302 Kanun Keseksaan.
“Saksi terbabit, Mohamad Azhari beralamat terakhir di No. 40, Lorong 7, Taman Sungai Lalang 2, Bedong dekat Sungai Petani belum dapat dikesan sehingga hari ini,” katanya di sini hari ini.
Shahnaz berkata, orang ramai yang mempunyai maklumat tentang saksi terbabit diminta menghubungi Pegawai Penyiasat kes Asisten Superintendan Zul Hairi Hamzah di talian 012-5329423.
“Orang ramai juga boleh menghubungi bilik gerakan Ibu Pejabat Polis Daerah Yan di talian 04-4655222 atau mana-mana balai polis berhampiran,” katanya.

Dalam kejadian pada 25 Mei 2019, seorang suspek lelaki berusia 31 tahun ditahan polis kerana disyaki menyebabkan kematian anak lelaki tirinya yang ketika itu berusia dua tahun. – KOSMO! ONLINE


Bagnaia kuasai perlumbaan GP Austria
Oleh KOSMO!

21 Ogos 2022, 10:05 pm
SPIELBERG – Pelumba Ducati, Francesco Bagnaia mengekalkan aksi konsisten bagi mencatat kemenangan ketiga berturut-turut pada Kejuaraan Motosikal Dunia (MotoGP) musim ini selepas menguasai Grand Prix (GP) Austria di Litar Red Bull Ring hari ini.
Bermula di petak kedua, pelumba Itali itu memulakan saingan dengan cukup garang apabila memintas Enea Bastianini dari pasukan Gresini Racing sebelum memimpin sepenuhnya perlumbaan tersebut.
Meksipun menerima tekanan daripada pelumba Monster Energy Yamaha, Fabio Quartararo pada dua pusingan terakhir, namun Bagnaia kekal tenang sebelum melintasi garisan penamat sebagai pemenang.
“Saya rasakan perlumbaan hari ini sangat panjang dan sukar tetapi saya gembira kerana dapat tamatkan saingan sebagai pemenang. Kami buat banyak silap pada awal tahun tetapi ia sudah semakin baik.
“Kami sudah lakukan tugas yang sangat baik sepanjang minggu ini. Pasukan sudah lakukan yang terbaik di sini, jadi fokus kami selepas ini adalah untuk buat persediaan ke arah perlumbaan di Misano,” kata Bagnaia sejurus tamat perlumbaan.
Mengiringi Bagnaia di atas podium adalah Quartararo yang menamatkan perlumbaan di tempat kedua selepas menampilkan tunggangan cukup mantap diikuti seorang lagi pelumba Ducati, Jack Miller.

Selepas ini, perebutan kejuaraan dunia bagi saingan MotoGP akan diteruskan pada GP San Marino di Litar Misano yang dijadualkan berlangsung 2 hingga 4 September depan.-KOSMO! ONLINE


SUKIPT bakal terbang ke Zon Utara dan seterusnya Sabah & Sarawak
Oleh MUHAMMAD RIDUAN MOHD HANAFIAH

21 Ogos 2022, 11:47 pm
TANJUNG MALIM -Temasya Sukan Institusi Pendidikan Tinggi (SUKIPT) 2022 yang melabuhkan tirai secara rasminya hari ini berkemungkinan akan beralih ke utara tanah air.
Perkembangan itu didedahkan sendiri Timbalan Menteri Pengajian Tinggi, Datuk Dr. Ahmad Masrizal Muhammad selepas berpuas hati dengan penganjuran SUKIPT 2022 yang berlangsung dengan penuh gilang gemilang di Universiti Pendidikan Sultan Idris (UPSI),Tanjung Malim, Perak.
Beliau berkata, pihaknya telah melakukan perbincangan untuk membawa temasya dua tahun sekali itu ke Zon Utara, Zon Pantai Timur dan seterusnya menganjurkan SUKIPT ke Sabah dan juga Sarawak.
“Kita telah berbincang dengan Timbalan Setiausaha Bahagian Seksyen Sukan, Bahagian Perancangan Strategik, Kementerian Pengajian Tinggi (KPT), Datuk Dr. Pekan Ramli berkenaan kepentingan untuk membawa SUKIPT ke luar.
“Kita pernah anjur SUKIPT sebelum di Johor dan kawasan tengah (Selangor). Jadi pada edisi akan datang kemungkinan SUKIPT akan diadakan di Zon Utara, Zon Pantai Timur dan juga Zon Timur. Jangan risau selepas ini SUKIPT akan terbang ke Sabah dan Sarawak,” katanya pada sidang media hari ini.
Seramai 6,500 atlet berkampung ke UPSI dan lebih menarik sebanyak 46 rekod kejohanan telah dipecahkan dalam SUKIPT edisi kali kelima tersebut.

13 rekod kejohanan berjaya dipecahkan di gelanggang olahraga, 18 rekod di kolam renang dan 15 rekod di lapangan memanah dengan melibatkan lapan rekod bagi acara compound dan tujuh rekod bagi acara recurve.
Justeru, Ahmad Masrizal berpendapat kecemerlangan tersebut membuktikan bahawa SUKIPT sentiasa relevan terutama untuk melahirkan lebih ramai atlet IPT yang berpotensi diketengahkan ke peringkat yang lebih tinggi.
“Usaha-usaha ini perlu diteruskan dengan perancangan yang teliti agar setiap atlet yang lahir daripada SUKIPT terus mendapat pendedahan dan peluang sewajarnya untuk terus berjaya ke peringkat tertinggi,” katanya. – KOSMO! ONLINE


SPCAAM gesa pertahan badan kehakiman negara
Oleh SITI A'ISYAH SUKAIMI

21 Ogos 2022, 9:54 pm
PETALING JAYA – Badan kehakiman harus mencari kekuatan dalam menentang sebarang campur tangan serta memainkan peranan sepatutnya tanpa rasa takut atau pilih kasih.
Penasihat Buruh Antarabangsa Persatuan Khidmat Nasihat Pencarum Perlindungan Sosial Malaysia (SPCAAM), Callistus Antony D. Angelus berkata, dengan sokongan rakyat di negara ini, kebebasan badan kehakiman perlu dipertahankan.
“Kelas perniagaan dan politik di Malaysia telah lama berusaha untuk mengawal badan kehakiman dalam memenuhi kepentingan sendiri.
“Ini telah berjaya dalam banyak keadaan dan rakyat biasa di negara ini akhirnya membayar harga yang tinggi,” katanya dalam kenyataan hari ini.
Dalam pada itu, beliau menegaskan, bekas Perdana Menteri, Datuk Seri Najib Tun Razak serta semua ahli politik di negara ini perlu tertakluk kepada kedaulatan undang-undang sebagaimana semua rakyat Malaysia yang lain.
“Beliau dan penyokongnya berniat untuk merampas dan mengalih proses kehakiman melibatkan dakwaan rasuah terhadapnya.

“Tekanan dikenakan ke atas mahkamah supaya membatalkan keputusan bersalah yang terdahulu adalah tindakan terakhir yang terdesak di pihak mereka.
“Sebagai sebahagian daripada taktik intimidasi keseluruhan yang digunakan, umpan kaum juga digunakan dan ini hampir tidak pernah gagal digunakan oleh kerajaan Barisan Nasional (BN) dan sekutunya,” katanya.
Callistus berkata, dalam masa sama, Presiden PAS, Tan Sri Abdul Hadi Awang sepatutnya lebih bertanggungjawab apabila mengeluarkan dakwaan tidak berasas mengenai bukan Islam dan bukan Bumiputera yang kononnya menjadi punca kepada segala masalah.
“Ancaman pertumpahan darah perlu diambil tindakan oleh pihak berkuasa. Sekiranya ia berlaku dalam kes lain, adakah ia akan diterima?,” katanya. -KOSMO! ONLINE


Leeds malukan Chelsea di Elland Road
Oleh KOSMO!

21 Ogos 2022, 11:23 pm
LEEDS – Chelsea terpaksa pulang hampa selepas dikejutkan dengan kekalahan 0-3 kepada Leeds United pada aksi Liga Perdana Inggeris (EPL) yang berlangsung di Stadium Elland Road sebentar tadi.
Turun tanpa kelibat pemain tengah berpengaruh, N’Golo Kante, corak permainan The Blues di bahagian tengah dilihat agak goyah apabila pengurus, Thomas Tuchel menggandingkan Jorginho bersama pemain muda, Conor Gallagher.
Chelsea yang turun sebagai pasukan pelawat hampir membuka tirai jaringan pada minit ke-15 menerusi pemain sayap, Raheem Sterling, namun gol yang dilakukan tidak sah kerana dia berada dalam kedudukan offside.
Ketika Chelsea dilihat ghairah memburu gol pendahuluan, kesilapan bodoh dilakukan penjaga gol, Edouard Mendy menghukum The Blues selepas Brenden Aaronson mudah merampas dan menolak masuk gol pertama tuan rumah pada minit ke-33.
Empat minit berselang, pintu gol The Blues bocor buat kali kedua hasil tandukan Rodrigo berpunca daripada sepakan percuma Jack Harrison, sekali gus meletakkan Leeds selesa mendahului 2-0 menuju ke rehat separuh masa pertama.
Bersambung separuh masa kedua, Chelsea cuba memperkemaskan corak permainan dengan melancarkan serangan ke arah pintu gol Leeds dengan harapan untuk sekurang-kurangnya merapatkan kedudukan.

Bagaimanapun, sebaliknya yang berlaku apabila Leeds menambah derita juara Eropah dua kali itu apabila meledak gol ketiga perlawanan pada minit ke-69 menerusi Harrison selepas memanfaatkan tandukan dilakukan Rodrigo.
Ketika perlawanan berbaki lima minit, situasi Chelsea bertambah buruk apabila pemain pertahanan, Kalidou koulibaly diarah keluar padang selepas menerima layangan kad kuning kedua kerana menarik Joe Gerlhardt.
Meskipun beraksi dengan 10 pemain, namun Chelsea tetap mencuba nasib untuk mencari sekurang-kurangnya satu gol, namun kedudukan 3-0 kekal hingga tamat perlawanan.-KOSMO! ONLINE


Liga Super: PJ City tambah derita Selangor
Oleh KOSMO!

21 Ogos 2022, 11:28 pm
PETALING JAYA – Turun selaku pasukan pilihan tidak menjamin kemenangan buat Selangor apabila tewas 1-0 kepada Petaling Jaya City dalam aksi Liga Super di Stadium Majlis Bandaraya Petaling Jaya, sebentar tadi.
Selain menambah tekanan buat Selangor yang kini dilatih Nidzam Jamil, tiga mata yang diraih pada perlawanan ini turut menamatkan kemarau kemenangan PJ City sejak April lalu.
Walaupun mendominasi hampir keseluruhan permainan, ketumpulan jentera serangan dan kualiti bertahan yang dipamerkan pemain PJ City ‘mengheret’ The Red Giants ke dalam situasi tekanan terutamanya bagi memenuhi kehendak penyokong sendiri.
Sepanjang babak pertama berlangsung, Selangor yang turun selaku tuan rumah wajar menyalahkan diri sendiri kerana gagal memanfaatkan peluang khususnya menerusi situasi bola mati malah disiplin tinggi pemain PJ City ketika bertahan memaksa 45 minit pertama berakhir tanpa jaringan.
Walaupun lebih banyak berkampung di kawasan sendiri, minit ke-58, PJ City akhirnya berada berada menerusi penyerang kebangsaan, Darren Lok.
Di Stadium Darul Makmur, rekod tanpa kalah Sri Pahang dibawah kendalian Datuk Dollah Salleh akhirnya lebur apabila tunduk 2-1 kepada finalis Piala FA, Terengganu.

Kedua-dua pasukan gagal menghasilkan sebarang jaringan di babak pertama namun selepas aksi bersambung, tuan rumah hanya memerlukan dua minit untuk menghadirkan keceriaan buat penyokongnya selepas Manuel Hidalgo meledak gol pembukaan buat Sri Pahang.
Walaupun penjaga golnya, Mamadou Samassa banyak menafikan percubaan Terengganu, tempoh 17 minit terakhir menjadi igauan ngeri buat Sri Pahang yang menyaksikan gawang mereka dibolosi dua kali.
Terengganu memperoleh gol penyamaan menerusi Habib Haroon pada minit ke-73 sebelum Petrus Shitembi meledak gol kemenangan buat pasukan pelawat. – KOSMO! ONLINE


2,500 rumah mampu milik di Bandar Amanjaya
Oleh NUR SYAZWANA MANSOR

21 Ogos 2022, 11:52 pm
SUNGAI PETANI – Lebih 2,500 unit rumah mampu milik untuk golongan B40 dan M40 akan dibina menerusi Projek Perbandaran Mampu Milik Darulaman Lagenda di Bandar Amanjaya di sini.
Menteri Besar Kedah, Datuk Seri Muhammad Sanusi Md. Nor berkata, projek perumahan itu diusahakan oleh syarikat BDB Lagenda Sdn.
Bhd. (BDB Lagenda) iaitu syarikat usaha sama antara Bina Darulaman Berhad dan Lagenda Properties Berhad (LPB).
“Projek ini akan dibangunkan di kawasan seluas 93 hektar di lokasi strategik berdekatan bandar Amanjaya di sini dengan nilai pembangunan kasar (GDV) RM593 juta.
“Ia merupakan konsep pertama yang mengkhususkan pembinaan mampu milik berbanding tiga perbandaran sebelum ini iaitu Bandar Darulaman, Darulaman Perdana dan Darulaman Utama,” katanya pada Majlis Pecah Tanah Perbandaran Mampu Milik Darulaman Lagenda di Bandar Amanjaya di sini hari ini.
Kata beliau, sebanyak 282 unit rumah teres satu tingkat akan dibina dalam pembangunan fasa satu dan akan dijual pada harga antara RM198,000 hingga RM 250,000 dan dijangka siap dalam tempoh dua tahun dari sekarang.
“Saya yakin projek perbandaran ini akan menjadi penanda aras kepada semua pihak termasuk kerajaan negeri sendiri dan juga pemaju perumahan yang lain dalam merangka projek perumahan di seluruh negeri ini,” katanya.

Tambahnya,  berdasarkan statistik di Kedah, jumlah rumah telah melebihi bilangan ketua isi rumah tetapi terdapat sebahagian besar penduduk yang belum memiliki walau sebuah rumah.
“Situasi ini memberi maksud bahawa ada pihak yang berpendapatan lebih baik, memiliki dua atau tiga rumah untuk dijadikan sebagai pelaburan tetapi ada keluarga yang langsung tiada rumah lagi,” katanya. – KOSMO! ONLINE


Wanita berhabis RM265,000 untuk jadi ‘kembar’ Kim Kardashian
Oleh KOSMO!

21 Ogos 2022, 6:30 pm
LONDON – Seorang guru wanita di England sanggup berhabis lebih £50,000 (RM264,773) untuk melakukan pembedahan kosmetik agar rupa fizikalnya menyerupai idolanya, Kim Kardashian, lapor akhbar Mirror UK, semalam.
Wanita berketurunan Korea Selatan, Cherri Lee berkata, dia sangat berpuas hati dengan transformasi tubuh badannya selepas pembedahan membesarkan punggung, payu dara dan mengubah raut wajah.
“Kim ialah manusia paling cantik di dunia dan saya sangat mahu kelihatan serupa dengannya.
“Dia ialah inspirasi dan motivasi untuk saya menjalani pembedahan kosmetik agar tampil lebih jelita,” kataCherri.
Tambah Cherri, pembedahan itu sangat berkesan sehingga ahli keluarganya sendiri sukar mengecam dirinya dengan wajah baharu.
Dalam tempoh lapan tahun, Cherri telah menjalani sekitar 15 pembedahan plastik bagi mencapai impian bergelar ‘kembar’ Kim Kardashian.

“Saya bangga dengan apa yang saya lakukan dan satu-satunya sesalan saya adalah tidak melakukan dengan lebih awal.
“Meskipun ramai yang menyangka saya pelacur apabila keluar bersiar-siar, saya tidak benarkan ia mengganggu fikiran,” tegasnya. – Agensi


Bahaya belajar agama sekadar di internet – Idris
Oleh AMREE AHMAD

21 Ogos 2022, 7:23 pm
PUTRAJAYA – Umat Islam di negara ini dinasihatkan tidak belajar ilmu agama daripada sumber Internet yang kemungkinan boleh diragui kesahihannya terutama berkaitan isu akidah.
Menteri di Jabatan Perdana Menteri (Hal Ehwal Agama), Datuk Idris Ahmad berkata, langkah itu dapat mengelakkan mereka daripada terjebak dengan ajaran sesat yang giat mencari pengikut baharu.
“Boleh misalnya daripada enjin carian Google, tetapi itu sekadar nilai tambah namun biarlah daripada guru yang kita tahu mursyid iaitu beramal dengan ilmunya,” katanya kepada pemberita.
Terdahulu, beliau melancarkan pelepasan konvoi bermotosikal Kongsi Rezeki bersempena Program Munajat Keluarga Malaysia di laman Dataran Putra dekat Masjid Putra di sini hari ini.
Pada program tersebut, beliau turut menyantuni sebahagian daripada 600 individu asnaf yang menerima pelbagai barang keperluan harian termasuk ayam, beras, minyak masak dan telur.
Awal bulan ini, negara gempar dengan tindakan 300 pengikut Tarekat al-Naqsyabandiah al-Khalidiyyah dari Negeri Sembilan berada di Arafah menunggu kemunculan Imam Mahdi.

Mereka yang terpengaruh ajaran Habib Shah Firdaus Ahmad mendakwa konon pemimpin akhir zaman itu akan hadir pada hari wukuf namun hampa apabila tiada apa-apa berlaku.
Mengulas lanjut, Idris dalam nada nasihat berkata, secara umum individu tidak belajar tinggi pengajian agama di pondok pun tahu membezakan mana ajaran Islam yang betul dan salah.
“Budak kecil sekolah rendah jika tengok bapanya tidak pergi solat Jumaat pada tengah hari Jumaat pun tahu itu tidak betul, apatah lagi kita yang dewasa ada asas kuat agama,” katanya.
Mengenai baki kurang 100 orang pengikut tarekat itu yang masih terkandas berada di Mekah, beliau meminta mereka segera berhubung dengan pihak Konsul Besar Malaysia di Jeddah.
Kemungkinan besar ujar beliau, mereka tidak dapat pulang kerana isu dokumentasi selepas kerajaan Arab Saudi melakukan pemutihan di sekitar Tanah Suci selepas habis musim haji lalu.
Justeru, mereka dinasihatkan memohon bantuan konsulat bagi membolehkan pulang ke tanah air dengan selamat dan tidak ditangkap pihak berkuasa sebagai pendatang asing tanpa izin.
Menyentuh, apakah tindakan yang boleh dikenakan kepada pengikut tarekat berkenaan, Idris berkata, langkah seterusnya terpulang kepada Jabatan Agama Islam di negeri yang terlibat.
“Pihak berkuasa agama di negeri tersebut yang akan menentukan bentuk penguatkuasaan kerana urusan hal ehwal agama terletak di bawah bidang kuasa kerajaan negeri,” katanya.  – KOSMO! ONLINE


Johor anjur malam ambang Merdeka besar-besaran
Oleh MOHAMAD FAIZAL HASHIM

21 Ogos 2022, 6:14 pm
ISKANDAR PUTERI – Sambutan hari kebangsaan ke-65 di Johor pada tahun ini akan disambut secara besar-besaran dan penuh kemeriahan selepas dua tahun ia tidak dilaksanakan disebabkan pandemik Covid-19.
Pengerusi Jawatankuasa Pendidikan, Penerangan dan Komunikasi negeri, Norlizah Noh berkata, pelbagai program telah dilakukan Jabatan Penerangan Negeri Johor sejak minggu lalu dan Dataran Iskandar Puteri akan menjadi venue acara perarakan dan perbarisan Hari Kebangsaan.
“Program kibaran jalur gemilang secara bergerak akan melalui tujuh daerah lain sehinggalah hari kemuncak sambutan hari kemerdekaan.
“Selama dua tahun kita tidak dapat meraikan hari penuh bersejarah buat negara. Jadi pada tahun ini kita akan buat “all-out” setelah boleh berhimpun dan secara bersemuka.
“Sambutan hari kebangsaan yang ke-65 ini dapat meniupkan semangat patriotik selain menguatkan jati diri sebagai rakyat Malaysia yang bertuah. Tahun ini kita pilih Dataran Iskandar Puteri sebagai lokasi sambutan malam ambang Merdeka,” katanya.
Beliau berkata demikian ketika ditemui pada Majlis EduCity’s International Digital Classroom Conference 2022 @ Indoor Arena, EduCity Sports Complex, Iskandar Puteri, di sini hari ini.

Norlizah berkata, Jabatan Penerangan Negeri turut menggalakkan penganjuran pertandingan menghias jalur gemilang di peringkat Komuniti dan sekolah bagi menghangatkan sambutan hari kemerdekaan tahun ini.
Sementara itu, mengulas mengenai sambutan kurang meriah di bandar raya kerana tidak banyak premis menggantung bendera, katanya, situasi itu akan berubah dalam minggu ini.
“Insya-Allah dalam tempoh seminggu ini keadaan akan berubah dan lebih banyak premis menaikkan bendera jalur gemilang. Inilah masanya untuk kita tunjukkan rasa cinta pada Malaysia,” katanya. – KOSMO! ONLINE


17 PATI Indonesia gagal menyusup masuk guna `jalan tikus’
Oleh MASTURAH SURADI

21 Ogos 2022, 6:45 pm
KOTA TINGGI – Seramai 17 pendatang asing tanpa izin (PATI) warga Indonesia ditahan ketika cuba menyusup masuk ke negara ini melalui jalan tidak sah semalam.
Markas Divisyen Ketiga Infantri Malaysia (3 Div) dalam kenyataan memaklumkan, kesemua PATI berusia 23 hingga 53 tahun itu ditahan dalam Op Benteng di kawasan tanggungjawab Briged Ketujuh Infantri Malaysia (7 Briged).
“Melalui maklumat perisikan, Tim ronda telah mengesan pendaratan PATI di kawasan Sungai Sedili Kechil pada pukul 2 pagi.
“Pada pukul 2.45 pagi, Tim Quick Reaction Force (QRF) berjaya menahan 13 PATI yang sedang bersembunyi di kawasan Sungai Sedili Kechil. Kesemua individu tersebut merupakan warga Indonesia yang tiada dokumen sah.
“Berikutan tangkapan ke atas 13 PATI, Tim QRF meneruskan penjejakan dan berjaya menahan seorang lagi PATI bersembunyi di kawasan berhampiran.
“PATI tersebut juga merupakan warga Indonesia yang tidak memiliki dokumen yang sah menjadikan keseluruhan tangkapan seramai 14 orang PATI,” kata kenyataan itu hari ini.

Sementara itu, kata kenyataan tersebut, Tim QRF menahan tiga PATI yang sedang bersembunyi di sekitar Jalan Teluk Ramunia hasil maklumat awam dan pos pemerhati pada pukul 8 pagi semalam.
Menurutnya, Tim QRF mendapati tiga individu merupakan warga Indonesia yang tiada dokumen sah.
“Kesemua tahanan yang berjumlah 17 PATI seterusnya dibawa ke Markas Taktikal Pos Tanjung Sepang untuk disoal siasat dan proses dokumentasi serta laporan kepada pihak polis.
“Mereka telah dibuat saringan Covid-19 di Klinik Kesihatan Sungai Rengit dan hasil ujian saringan mendapati kesemua PATI negatif Covid-19. Laporan polis telah dibuat di Balai Polis Bayu Damai dan kesemua PATI diserahkan kepada Jabatan Imigresen Malaysia,” katanya lagi.
Tambah beliau, nilai keseluruhan rampasan berjumlah RM 6,613.17 melibatkan wang tunai dalam mata wang Malaysia, Indonesia, Thailand, Arab Saudi dan Amerika termasuk 14 buah telefon bimbit.
“Pasukan meneruskan atur gerak Tim QRF dan Tim Dron ATM serta bantuan dari pasukan Tentera Laut Diraja Malaysia (TLDM) bagi menjejak kemungkinan saki baki PATI di sekitar kawasan tangkapan. – KOSMO! ONLINE


Wanita tikam suami curang, rebus mayat dalam periuk
Oleh KOSMO!

21 Ogos 2022, 7:30 pm
TEHRAN – Seorang wanita di Iran ditahan polis kerana didakwa menikam suaminya hingga mati dan memasak bahagian badannya selepas mendapat tahu mengenai kecurangan lelaki tersebut, lapor akhbar The Sun, semalam.
Wanita berusia 22 tahun itu ditahan selepas polis menemui mayat pasangannya yang dalam keadaan tidak sempurna selepas dikerat di rumah mereka di Eslamshahr pada 13 Ogos.
Polis dimaklumkan mengenai mayat reput oleh penduduk tempatan yang melaporkan terdapat bau busuk datang dari rumah pasangan itu.
Ibu kepada seorang anak yang berasal dari Afghanistan itu dituduh mengerat mayat suaminya dan merebus bahagian badan lelaki itu di dalam periuk.
Polis percaya bahawa suspek mengamuk selepas mendapati mangsa, yang dilaporkan berusia lewat 30-an, sedang bercinta dengan wanita lain.
Suspek dikatakan telah melihat perempuan simpanan mangsa di rumah sebelum bersemuka dengan mangsa dan terlibat dalam pertengkaran yang dahsyat.

Suspek turut memberitahu bahawa dia sudah ‘penat’ dengan sikap mangsa selain mendakwa dia dan anak mereka sering didera oleh suaminya.
“Dia pernah memukul saya dan anak perempuan yang berumur lima tahun serta mengkhianati saya beberapa kali.
“Saya bosan dengan perangai tersebut dan sebab itu saya membunuhnya.
“Saya tidak faham bagaimana saya secara tiba-tiba menghunus pisau ke perutnya sebelum dia  rebah dan terus tidak bergerak,” cerita suspek semasa soal siasat.
Setakat ini, tiada kenyataan dibuat mengenai tindakannya merebus mayat suaminya yang dianggap agak luar biasa. – Agensi


Drama tebusan hotel di Somalia berakhir
Oleh KOSMO!

21 Ogos 2022, 8:00 pm
MOGADISHU, Somalia – Tentera Somalia berjaya menamatkan drama tebusan hampir dua hari oleh kumpulan militan Al-Shabaab yang menawan sebuah hotel di bandar ibu negara, Mogadishu.
Perkara tersebut disahkan oleh seorang komander tentera kepada agensi berita AFP sekitar tengah malam Sabtu.
Sekurang-kurangnya 13 orang awam terbunuh dan berpuluh-puluh lagi cedera sejak militan yang merupakan sekutu bagi rangkaian Al-Qaeda itu melepaskan tembakan dan melancarkan serangan bom ke atas Hotel Hayat pada petang Jumaat.
“Pasukan keselamatan telah menamatkan kepungan oleh kumpulan Al-Shabaab dengan kumpulan penyerang bersenjata itu telah dibunuh. Tiada lagi tembakan kedengaran dari dalam bangunan sejak sejam lalu,”kata komander berkenaan yang dirahsiakan identitinya.
Bagaimanapun, beliau tidak memberikan maklumat lanjut mengenai jumlah korban keseluruhan, mangsa terselamat atau bilangan anggota Al-Shabaab yang maut sambil memberitahu, kerajaan akan memberi taklimat akhbar rasmi dalam masa terdekat.
Tambah komander itu, kerja-kerja pembersihan bangunan daripada sebarang bahan letupan yang mungkin ditanam pengganas masih perlu dilakukan.

Insiden tersebut adalah serangan terbesar di Mogadishu sejak Presiden baharu Somalia, Hassan Sheikh Mohamud memegang jawatan pada Jun lalu.
Hotel Hayat, yang merupakan tempat penginapan popular bagi pegawai kerajaan musnah selepas pasukan keselamatan meruntuhkannya menggunakan senjata berat lewat kelmarin dalam usaha menumpaskan penyerang-penyerang yang bersembunyi di situ.
Saksi-saksi kejadian berkata, mereka melihat api ‘menelan’ hotel semasa pengeboman dilakukan oleh pasukan keselamatan.
Walaupun pegawai kerajaan berkata bahawa berpuluh-puluh orang telah diselamatkan termasuk kanak-kanak, tidak diketahui berapa ramai mangsa yang masih berada di dalam hotel tersebut ketika kepungan ditamatkan. – AFP


Liga Premier : Terengganu FC II ikat The Red Warriors 2-2
Oleh MUSTAQIM MOHAMED

21 Ogos 2022, 7:39 pm
KOTA BHARU – Kelantan FC hanya mampu meraih satu mata apabila sekadar seri 2-2 dengan Terengganu FC II (TFC II) dalam aksi Liga Premier di Stadium Sultan Muhammad IV di sini sebentar tadi.
Kedua-dua pasukan memulakan perlawanan dengan intensiti tinggi untuk mencari gol pertama perlawanan sebelum TFC II dikejutkan oleh gol pembukaan pasukan tuan rumah seawal minit kelima melalui jaringan ayam tambatan The Red Warriors (TRW), Nurshamil Abd. Ghani.
Kelantan FC terus melakukan asakan ke gawang lawan sebelum memperoleh gol kedua hasil jaringan pemain tengah, Dzulfahmi Abdul Hadi pada minit ke-13.
TFC II berjaya merapatkan jurang gol pada minit ke-33 apabila Wan Mohamad Fazli Wan Ghazali menanduk masuk bola ke gawang tuan rumah untuk menyempurnakan sepakan percuma diambil Amirul Syazwan Nor Azmi.
Gol tersebut memberi suntikan semangat buat pasukan pelawat yang semakin garang menggempur kubu TRW.
Skuad TFC II berjaya menjaringkan gol penyamaan rembatan jarak jauh Wan Mohamad Fazli pada minit ke-39 sebelum keputusan 2-2 kekal sehingga tamat separuh masa pertama.

Memasuki perlawanan babak kedua, Kelantan FC terpaksa memggandakan usaha mereka untuk mencari kembali kelebihan gol.
Kedua-dua pasukan mengerah segala keringat untuk mencari gol kemenangan, namun keputusan seri 2-2 kekal sehingga ke tiupan wisel penamat perlawanan.
Keputusan itu menyaksikan Kelantan FC terus menerajui takhta Liga Premier manakala TFC II berada di tangga ketiga liga. – KOSMO! ONLINE


Lebih 7,000 orang imarah Munajat Keluarga Malaysia
Oleh AMREE AHMAD

21 Ogos 2022, 9:46 pm
PUTRAJAYA – Pusat Pentadbiran Kerajaan Persekutuan malam ini bergema dengan alunan zikir apabila lebih 7,000 jemaah yang hadir mengimarahkan Munajat Keluarga Malaysia di Masjid Putra.
Program yang dianjurkan Yayasan Dakwah Islamiah Malaysia (Yadim) itu adalah bersempena genap setahun pada hari ini pentadbiran Datuk Seri Ismail Sabri Yaakob sebagai Perdana Menteri.
Kehadiran beliau berbaju Melayu berwarna putih di pekarangan masjid ikonik itu pada pukul 7 petang disambut Menteri di Jabatan Perdana Menteri (Hal Ehwal Agama), Datuk Idris Ahmad.
Mereka kemudian mendirikan solat fardu Maghrib dan Isyak secara berjemaah manakala sesi bacaan doa dipimpin sendiri Ketua Pegawai Eksekutif Yadim, Tuan Kamarul Arief Tuan Soh.
Acara yang disiarkan secara langsung menerusi saluran TV1 RTM dan TV AlHijrah bermula pukul 9 malam itu diketuai oleh pendakwah terkenal, Habib Ali Zaenal Abidin Al-Hamid.
Uniknya Yadim menerusi kenyataan mengesahkan, program berkenaan juga dilaksanakan secara serentak di lima lagi lokasi lain iaitu di Kedah, Pahang, Johor, Sabah dan Sarawak.

Turut mengalunkan zikir, selawat, tausiah dan qasidah itu ialah Mufti Wilayah Persekutuan, Datuk Dr. Lukman Abdullah serta selebriti tempatan antaranya kumpulan Inteam dan Zayne.
Ismail Sabri juga mengambil peluang pada akhir program itu bagi menyampaikan sumbangan peribadi beliau kepada sejumlah penerima daripada kalangan pelbagai latar belakang asnaf.
Mereka terdiri daripada sejumlah 20 buah pusat tahfiz, institusi pengajian pondok, premis kebajikan dan rumah anak yatim tertentu yang turut hadir menyertai acara munajat tersebut.
Bertemakan Inspirasi Setahun Keluarga Malaysia – Teguh Bersama, program berkenaan juga mendapat kerjasama daripada Jabatan Kemajuan Islam Malaysia dan Perbadanan Putrajaya.
Terdahulu, sejak pukul 2 petang, acara itu turut dimeriahkan dengan penganjuran program Souq @ Keluarga Malaysia melalui aktiviti gerai Jualan Rakyat di pekarangan Dataran Putra.
Pelbagai barangan keperluan asas dengan harga diskaun 50 peratus ditawarkan kepada pengunjung selain acara pelepasan konvoi bermotosikal Kongsi Rezeki di laman dataran itu.- KOSMO! ONLINE


Lelaki mati ditembak lapan das depan pagar rumah
Oleh MOHD YUNUS YAKKUB

21 Ogos 2022, 6:34 pm
KLANG – Seorang lelaki mati ditembak dari jarak dekat oleh tiga penjenayah ketika menuju pagar rumahnya di Jalan Bawal Tambak 1, Taman Sri Gadong di sini hari ini.
Dalam kejadian kira-kira pukul 12.17 tengah malam itu, mangsa berusia 41 tahun maut di lokasi kejadian selepas dipercayai ditembak antara lima hingga lapan das.
Sejurus itu, kumpulan suspek turut bertindak menetak mangsa mengunakan parang.
Ketua Polis Daerah Klang Selatan, Asisten Komisioner Cha Hoong Fong berkata, polis menerima panggilan daripada seorang lelaki tempatan memaklumkan terdengar bunyi tembakan dan melihat seorang lelaki terbaring di tepi jalan.
Katanya, sepasukan anggota polis bergegas ke lokasi kejadian dan mendapati mangsa berada dalam keadaan terbaring serta berlumuran darah sebelum disahkan meninggal dunia oleh pasukan perubatan.
“Semakan rakaman televisyen litar tertutup (CCTV) di tempat kejadian mendapati mangsa sedang turun dari kereta jenis Volkswagen Passat dan menuju ke pagar rumahnya.

“Kemudian sebuah kereta jenis Nissan Almera berhenti di tepi jalan dengan tiga suspek lelaki meluru ke arah mangsa dan melepaskan lima hingga lapan das tembakan dari jarak dekat,” katanya dalam satu kenyataan hari ini.
Hoong Fong menambah, suspek juga dilihat menetak mangsa mengunakan parang sebelum melarikan diri dengan menaiki kereta yang sama.
Beliau menjelaskan, semakan mendapati mangsa mempunyai 10 rekod kesalahan jenayah lampau termasuk kes jenayah berat melibatkan culik.
“Unit Forensik Jabatan Siasatan Jenayah, Ibu Pejabat Polis Kontinjen (IPK) Selangor menjalankan pemeriksaan di tempat kejadian dan menemui beberapa barang yang boleh membantu siasatan.
“Kes disiasat mengikut Seksyen 302 Kanun Keseksaan,” katanya.
Tambah beliau, mereka yang mempunyai sebarang maklumat kes itu diminta menghubungi pegawai penyiasat Asisten Superintendan Mohamed Syahrir Zabidi di talian 012-26650895 atau menghubungi Ibu Pejabat Polis Daerah Klang Selatan di talian 03-33762222. – KOSMO! ONLINE


Pemandu lori maut di tapak pembinaan ECRL
Oleh MOHD AZLI ADLAN

21 Ogos 2022, 7:44 pm
MARANG – Seorang pemandu lori maut akibat digilis kenderaan dipandunya sendiri setelah terlibat dalam kemalangan di tapak pembinaan projek Laluan Rel Pantai Timur (ECRL) di Merchang di sini hari ini.
Dalam kejadian pada pukul 12.50 tengah hari itu, mangsa, Nasaruddin Nasir, 37, yang berasal dari Taman Sri Tanjung, Dungun meninggal dunia akibat kecederaan parah di bahagian kepala.
Ketua Polis Daerah Marang, Deputi Superintendan Mohd. Zain Mat Dris berkata, sewaktu kejadian, mangsa dikatakan sedang memandu lori terbabit menuju ke bengkel dari tapak pembinaan.
“Sewaktu menuruni kawasan berbukit, lori yang dipandu mangsa dikatakan tiba-tiba hilang kawalan sebelum terjunam ke dalam kawasan curam pada ketinggian kira-kira tiga meter.
“Impaknya, mangsa telah tercampak keluar dari lori dipandu menerusi cermin hadapan,” katanya di sini hari ini.
Mohd. Zain berkata, kepala Nasaruddin kemudiannya telah digilis salah sebuah tayar belakang lori berkenaan.

Tambah beliau, mayat mangsa telah dihantar ke Unit Forensik Hospital Dungun untuk dibedah siasat. – KOSMO! ONLINE


Jabatan Kesihatan Negeri Johor rancang buka hub kesihatan setiap daerah.
Oleh ADNAN IBRAHIM

21 Ogos 2022, 5:35 pm
BATU PAHAT – Setiap daerah di dalam negeri Johor dirancang mempunyai hub kesihatan bagi memudahkan orang ramai mendapatkan info dan maklumat berkaitan dengan amalan gaya hidup yang sihat.
Pengerusi Jawatankuasa Kesihatan dan Perpaduan Johor, Ling Tian Soon berkata, projek perintis hub kesihatan di Batu Pahat yang sudah beroperasi bermula 21 Januari 2021 lalu akan menjadi tanda aras kejayaan kemudahan ini sebelum diperluaskan rancangan penubuhannya ke daerah lain.
Katanya, bagaimana pun untuk pembinaan hub di daerah-daerah dalam negeri ini pihaknya masih menunggu peruntukkan daripada Kementerian Kesihatan (KKM).
“Hub ini berperanan sebagai penyedia perkhidmatan promosi kesihatan kepada komuniti bagi menggalakkan cara hidup yang sihat bagi mencapai kesejahteraan dalam kesihatan.
“Ia juga berperanan untuk memperkukuhkan aspek kemahiran dan perubahan tingkah laku berkaitan kesihatan kepada lebih baik di kalangan komuniti serta memperkasakan penglibatan sukarelawan komuniti,” katanya.
Beliau berkata demikian dalam sidang akhbar semasa Karnival Sihat Sempena Jelajah Agenda Nasional Malaysia Sihat (ANMS) Peringkat Daerah Batu Pahat dan Perasmian Hub Kesihatan Batu Pahat, di sini, hari ini.

Dalam pada itu, Tian Soon menasihatkan mangsa yang dipindahkan ke pusat pemindahan sementara dapat mengikut prosedur operasi standard (SOP) kesihatan yang ditetapkan, terutamanya berkaitan Covid-19.
“Jangan abaikan prosedur operasi standard (SOP) ditetapkan kerana kes-kes baharu Covid- 19 masih ada, dengan mematuhi SOP sekurang-kurangnya kita dapat mengurangkan jangkitan,” katanya. – KOSMO! ONLINE